Avis juridique important

|

31986L0613

Οδηγία 86/613/ΕΟΚ του Συμβουλίου της 11ης Δεκεμβρίου 1986 σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής, καθώς και για την προστασία της μητρότητας

Επίσημη Εφημερίδα αριθ. L 359 της 19/12/1986 σ. 0056 - 0058 Φινλανδική ειδική έκδοση: Κεφάλαιο 6 τόμος 2 σ. 0133  Σουηδική ειδική έκδοση: Κεφάλαιο 6 τόμος 2 σ. 0133

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 11ης Δεκεμβρίου 1986  σχετικά με την εφαρμογή της αρχής της ίσης μεταχείρισης ανδρών και γυναικών που ασκούν ανεξάρτητη δραστηριότητα, συμπεριλαμβανομένης της γεωργικής, καθώς και για την προστασία της μητρότητας  (86/613/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 100 και 235,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι το Συμβούλιο, στο ψήφισμα του της 12ης Ιουλίου 1982 σχετικά με την προώθηση της ισότητας ευκαιριών για τις γυναίκες (4), ενέκρινε του γενικούς στόχους της ανακοίνωσης της Επιτροπής σχετικά με το νέο πρόγραμμα δράσεως της Κοινότητας για την προώθηση της ισότητας ευκαιριών για τις γυναίκες (1982-1985) και εξέφρασε την επιθυμία να θέσει σε εφαρμογή τα κατάλληλα μέτρα για την πραγματοποίηση των στόχων αυτών·  ότι η δράση 5 του προαναφερθέντος προγράμματος αφορά την εφαρμογή της αρχής της ίσης μεταχείρισης των γυναικών με ανεξάρτητη δραστηριότητα συμπεριλαμβανομένων των αγροτισσών·  ότι η εφαρμογή της αρχής της ισότητας των αμοιβών μεταξύ ανδρών και γυναικών εργαζομένων, όπως αναφέρεται στο άρθρο 119 της συνθήκης, αποτελεί αναπόσπαστο μέρος της δημιουργίας και της λειτουργίας της κοινής αγοράς·  ότι, όσον αφορά τις αμοιβές, το Συμβούλιο ενέκρινε, στις 10 Φεβρουαρίου 1975, την οδηγία 75/117/ΕΟΚ περί προσεγγίσεως των νομοθεσιών των κρατών μελών που αφορούν την εφαρμογή της αρχής της ισότητας των αμοιβών μεταξύ εργαζομένων ανδρών και γυναικών (5)·  ότι, όσον αφορά τα άλλα θέματα ίσης μεταχείρισης ανδρών και γυναικών, το Συμβούλιο ενέκρινε, στις 9 Φεβρουαρίου 1976, την οδηγία 76/207/ΕΟΚ περί της εφαρμογής της αρχής της ίσης μεταχείρισης ανδρών και γυναικών, όσον αφορά την πρόσβαση σε απασχόληση, στην επαγγελματική εκπαίδευση και προώθηση, και τις συνθήκες εργασίας (6), και στις 19 Δεκεμβρίου 1978, την οδηγία 79/7/ΕΟΚ περί της προοδευτικής εφαρμογής της αρχής της ίσης μεταχείρισης μεταξύ ανδρών και γυναικών σε θέματα κοινωνικής ασφάλισης (7)·  ότι, όσον αφορά τα πρόσωπα που ασκούν ανεξάρτητη δραστηριότητα καθώς και τους (τις) συζύγους τους που συμμετέχουν στη δραστηριότητα αυτή, πρέπει να συνεχιστεί η εφαρμογή της αρχής της ίσης μεταχείρισης με καθορισμένες διατάξεις που θα ανταποκρίνονται στην ιδιαίτερη κατάσταση των ατόμων αυτών·  ότι υφίστανται ανισότητες μεταξύ των κρατών μελών στον τομέα αυτό· ότι πρέπει στο εξής να επιτευχθεί προσέγγιση των εθνικών διατάξεων όσον αφορά την εφαρμογή της αρχής της ίσης μεταχείρισης·  ότι, για ορισμένους τομείς, η συνθήκη δεν έχει προβλέψει τις απαιτούμενες ειδικές εξουσίες·  ότι η εφαρμογή της αρχής της ισότητας δεν αποτελεί εμπόδιο στις διατάξεις σχετικά με την προστασία της γυναίκας λόγω της μητρότητας,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  ΤΜΗΜΑ Ι  Στόχοι και πεδίο εφαρμογής  Άρθρο 1  Η παρούσα οδηγία αποσκοπεί να εξασφαλίσει, σύμφωνα με τις παρακάτω διατάξεις, την από μέρους των κρατών μελών εφαρμογή της αρχής της ίσης μεταχείρισης ανδρών και γυναικών, που ασκούν ανεξάρτητη δραστηριότητα ή συμβάλλουν στην άσκηση τέτοιας δραστηριότητας, στα θέματα που δεν καλύπτονται από τις οδηγίες 76/207/ΕΟΚ και 79/7/ΕΟΚ.  Άρθρο 2  Η παρούσα οδηγία αφορά:  α) τους ανεξάρτητους επαγγελματίες, δηλαδή κάθε πρόσωπο που ασκεί κερδοσκοπική δραστηριότητα για δικό του λογαριασμό, σύμφωνα με τους όρους που προβλέπονται στην εθνική νομοθεσία, συμπεριλαμβανομένων και των γεωργών καθώς και όσων ασκούν ελευθέριο επάγγελμα·  β) τους συζύγους τους που δεν είναι μισθωτοί, ούτε συνέταιροι, και οι οποίοι συμμετέχουν συστηματικά και σύμφωνα με τους όρους της εθνικής νομοθεσίας στη δραστηριότητα του ανεξάρτητου επαγγελματία, ασκώντας είτε τα ίδια είτε παρεπόμενα καθήκοντα.  Άρθρο 3  Κατά την έννοια της παροάσας οδηγίας, η αρχή της ίσης μεταχείρισης συνεπάγεται την απουσία κάθε διάκρισης που βασίζεται στο φύλο, είτε άμεσα είτε έμμεσα, σε συσχετισμό ιδίως με το γάμο ή την οικογενειακή κατάσταση.  ΤΜΗΜΑ ΙΙ  Ισότητα μεταχείρισης ανδρών και γυναικών ανεξαρτήτων επαγγελματιών - Κατάσταση των χωρίς επαγελματικό καθεστώς συζύγων των ανεξαρτήτων επαγγελματιών - Προστασία της εγκυμοσύνης και της μητρότητας των γυναικών που είναι ανεξάρτητοι επαγγελματίες ή σύζυγοι ανεξαρτήτων επαγγελματιών  Άρθρο 4  Όσον αφορά τους ανεξάρτητους επαγγελματίες, τα κράτη μέλη λαμβάνουν τα αναγκαία μέτρα ώστε να καταργηθούν όλες οι διατάξεις που αντιβαίνουν στην αρχή της ίσης μεταχείρισης, όπως αυτή ορίζεται στην οδηγία 76/207/ΕΟΚ, και κυρίως όσον αφορά τη δημιουργία, την εγκατάσταση ή την επέκταση μιας επιχείρησης ή την έναρξη ή επέκταση κάθε άλλης μορφής δραστηριότητας ανεξάρτητου επαγγελματία, συμπεριλαμβανομένων των χρηματικών διευκολύνσεων.  Άρθρο 5  Με την επιφύλαξη των ειδικών προϋποθέσεων πρόσβασης σε ορισμένες δραστηριότητες οι οποίες ισχύουν εξίσου και για τα δύο φύλα, τα κράτη μέλη λαμβάνουν τα αναγκαία μέτρα ώστε οι προϋποθέσεις για τη σύσταση εταιρείας μεταξύ των συζύγων να μην είναι περισσότερο αυστηρές από τις προϋποθέσεις σύστασης εταιρείας μεταξύ μη συζύγων.  Άρθρο 6  Εφόσον υπάρχει σε κράτος μέλος σύστημα κοινωνικών ασφαλίσεων για τους ανεξάρτητους επαγγελματίες το οποίο βασίζεται στην καταβολή εισφορών, το εν λόγω κράτος μέλος λαμβάνει τα αναγκαία μέτρα για να επιτραπεί στους συζύγους που αναφέρονται στο άρθρο 2 στοιχείο β), αν δεν καλύπτονται από το καθεστώς κοινωνικών ασφαλίσεων του ανεξάρτητου επαγγελματία, να μπορούν να εντάσσονται, εφόσον θέλουν, σε καθεστώς κοινωνικής ασφάλισης, καταβάλλοντας εισφορές.  Άρθρο 7  Τα κράτη μέλη αναλαμβάνουν την υποχρέωση να εξετάσουν υπό ποίες προϋποθέσεις μπορεί να προωθηθεί η αναγνώριση της εργασίας που παρέχουν οι σύζυγοι οι αναφερόμενοι στο άρθρο 2 στοιχείο β) και, υπό το φως της εξέτασης αυτής, ποιες είναι οι ενδεικνυόμενες πρωτοβουλίες που θα την προωθήσουν.  Άρθρο 8  Τα κράτη μέλη αναλαμβάνουν την υποχρέωση να εξετάσουν αν και υπό ποίες προϋποθέσεις οι γυναίκες ανεξάρτητοι επαγγελματίες καθώς και οι σύζυγοι των ανεξαρτήτων επαγγελματιών μπορούν, κατά τη διάρκεια απουσίας τους από τη δραστηριότητα λόγω εγκυμοσύνης ή λόγω μητρότητας:  - να έχουν το δικαίωμα αναπλήρωσης ή τη δυνατότητα πρόσβασης σε κοινωνικές υπηρεσίες που υπάρχουν στο έδαφος τους, ή  - να δικαιούνται χρηματικής αποζημίωσης στα πλαίσια ενός καθεστώτος κοινωνικής ασφάλισης ή ενός οποιουδήποτε άλλου συστήματος δημόσιας κοινωνικής κάλυψης.  ΤΜΗΜΑ ΙΙΙ  Γενικές και τελικές διατάξεις  Άρθρο 9  Τα κράτη μέλη εισάγουν στην έννομη τάξη τους τα αναγκαία μέτρα για να επιτρέπουν σε κάθε πρόσωπο που θεωρεί ότι θίγεται από την εις βάρος του μη εφαρμογή της αρχής της ίσης μεταχείρισης στις ανεξάρτητες επαγγελματικές δραστηριότητες να επιδιώκει δικαστικά την ικανοποίηση των δικαιωμάτων του, ενδεχομένως με την προϋπόθεση ότι θα έχει προηγουμένως εξαντλήσει τις δυνατότητες προσφυγής σε άλλα αρμόδια όργανα.  Άρθρο 10  Τα κράτη μέλη μεριμνούν ώστε τα μέτρα που θα ληφθούν κατ' εφαρμογή της παρούσας οδηγίας καθώς και οι ήδη ισχύουσες σχετικές διατάξεις, να γνωστοποιούνται στις αντιπροσωπευτικές οργανώσεις των ανεξάρτητων επαγγελματιών και στα κέντρα επαγγελματικής εκπαίδευσης.  Άρθρο 11  Το Συμβούλιο επανεξετάζει την παρούσα οδηγία, μετά από πρόταση της Επιτροπής, πριν από την 1η Ιουλίου 1993.  Άρθρο 12  1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν με την παρούσα οδηγία, μέχρι τις 30 Ιουνίου 1989 το αργότερο.  Εντούτοις, αν ένα κράτος μέλος, για να συμμορφωθεί προς το άρθρο 5 της παρούσας οδηγίας, οφείλει να τροποποιήσει τη νομοθεσία του τη σχετική με τις υποχρεώσεις και τα δικαιώματα των συζύγων, ως ημερομηνία κατά την οποία το εν λόγω κράτος μέλος οφείλει να συμμορφωθεί προς το άρθρο 5 ορίζεται η 30ή Ιουνίου 1991. 2. Τα κράτη μέλη ενημερώνουν αμέσως την Επιτροπή για τα μέτρα που έλαβαν προκειμένου να συμμορφωθούν με την παρούσα οδηγία.  Άρθρο 13  Το αργότερο στις 30 Ιουνίου 1991, τα κράτη μέλη διαβιβάζουν στην Επιτροπή όλα τα χρήσιμα στοιχεία που θα της επιτρέψουν την κατάρτιση εκθέσεως που θα υποβάλει στο Συμβούλιο για την εφαρμογή της παρούσας οδηγίας.  Άρθρο 14  Η παρούσα οδηγία απευθύνεται στα κράτη μέλη.  Βρυξέλλες, 11 Δεκεμβρίου 1986.  Για το Συμβούλιο  Ο Πρόεδρος  A. CLARK  (1) ΕΕ αριθ. C 113 της 27. 4. 1984, σ. 4.  (2) ΕΕ αριθ. C 172 της 2. 7. 1984, σ. 80.  (3) ΕΕ αριθ. C 343 της 24. 12. 1984, σ. 1.  (4) ΕΕ αριθ. C 186 της 21. 7. 1982, σ. 3.  (5) ΕΕ αριθ. L 45 της 19. 2. 1975, σ. 19.  (6) ΕΕ αριθ. L 39 της 14. 2. 1975, σ. 40.  (7) ΕΕ αριθ. L 6 της 10. 1. 1979, σ. 24.


Avis juridique important

|

32002L0037

Οδηγία 2002/37/ΕΚ της Επιτροπής, της 3ης Μαΐου 2002, για την τροποποίηση της οδηγίας 91/414/ΕΟΚ του Συμβουλίου για να καταχωρηθεί η ethofumesate ως δραστική ουσία (Κείμενο που παρουσιάζει ενδιαφέρον για τον ΕΟΧ)

Επίσημη Εφημερίδα αριθ. L 117 της 04/05/2002 σ. 0010 - 0012

Οδηγία 2002/37/ΕΚ της Επιτροπήςτης 3ης Μαΐου 2002για την τροποποίηση της οδηγίας 91/414/ΕΟΚ του Συμβουλίου για να καταχωρηθεί η ethofumesate ως δραστική ουσία(Κείμενο που παρουσιάζει ενδιαφέρον για τον ΕΟΧ)Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση φυτοπροστατευτικών προϊόντων στην αγορά(1), όπως τροποποιήθηκε τελευταία από την οδηγία 2002/18/EΚ της Επιτροπής(2), και ιδίως το άρθρο 6 παράγραφος 1,Εκτιμώντας τα ακόλουθα:(1) Ο κανονισμός (ΕΟΚ) αριθ. 3600/92 της Επιτροπής, της 11ης Δεκεμβρίου 1992, σχετικά με τον καθορισμό των λεπτομερών κανόνων εφαρμογής του πρώτου σταδίου του προγράμματος εργασίας που αναφέρεται στο άρθρο 8 παράγραφος 2 της οδηγίας 91/414/ΕΟΚ του Συμβουλίου σχετικά με τη διάθεση φυτοπροστατευτικών προϊόντων στην αγορά(3), όπως τροποποιήθηκε τελευταία από τον κανονισμό (ΕΚ) αριθ. 2266/2000(4), προβλέπει τη θέσπιση καταλόγου δραστικών ουσιών φυτοπροστατευτικών προϊόντων που πρέπει να αξιολογηθούν ενόψει της ενδεχόμενης καταχώρησής τους στο παράρτημα Ι της οδηγίας 91/414/ΕΟΚ. Ο κατάλογος αυτός περιλαμβάνεται στον κανονισμό (ΕΚ) αριθ. 933/94 της Επιτροπής, της 27ης Απριλίου 1994, για τον καθορισμό των δραστικών ουσιών των φυτοπροστατευτικών προϊόντων και των εισηγουμένων κρατών μελών για την εφαρμογή του κανονισμού (ΕΟΚ) αριθ. 3600/92(5), όπως τροποποιήθηκε τελευταία από τον κανονισμό (ΕΚ) αριθ. 2230/95(6), και συμπεριλαμβάνει την ethofumesate.(2) Για την ουσία ethofumesate αξιολογήθηκαν οι επενέργειες στην ανθρώπινη υγεία και στο περιβάλλον, σύμφωνα με τις διατάξεις που θεσπίζονται στον κανονισμό (ΕΟΚ) αριθ. 3600/92, για μια σειρά χρήσεων που προτάθηκαν από τους κοινοποιούντες φορείς. Βάσει του κανονισμού (ΕΚ) αριθ. 933/94, όπως τροποποιήθηκε με τον κανονισμό (ΕΚ) αριθ. 491/95(7), η Σουηδία ορίστηκε ως κράτος μέλος εισηγητής. Η Σουηδία υπέβαλε στην Επιτροπή, στις 2 Οκτωβρίου 1998, τις σχετικές εκθέσεις αξιολόγησης και τις συστάσεις, σύμφωνα με το άρθρο 7 παράγραφος 1 στοιχείο γ) του κανονισμού (ΕΟΚ) αριθ. 3600/92.(3) Η ανωτέρω έκθεση αξιολόγησης έχει εξετασθεί από τα κράτη μέλη και την Επιτροπή στους κόλπους της μόνιμης επιτροπής για την τροφική αλυσίδα και την υγεία των ζώων. Η εν λόγω ανασκόπηση οριστικοποιήθηκε στις 26 Φεβρουαρίου 2002 υπό τη μορφή της έκθεσης ανασκόπησης της Επιτροπής για την ethofumesate.(4) Από την ανασκόπηση δεν προέκυψαν εκκρεμή θέματα ή προβλήματα τα οποία να απαιτούν τη γνωμοδότηση της επιστημονικής επιτροπής φυτών.(5) Από τις διάφορες εξετάσεις που πραγματοποιήθηκαν σε φυτοπροστατευτικά προϊόντα που περιέχουν την ethofumesate προέκυψε ότι μπορεί γενικά να πληρούνται οι απαιτήσεις που θεσπίζονται στο άρθρο 5 παράγραφος 1, στοιχεία α) και β) της οδηγίας 91/414/ΕΟΚ, ιδίως όσον αφορά τις χρήσεις οι οποίες εξετάστηκαν και παρουσιάστηκαν λεπτομερώς στην έκθεση ανασκόπησης της Επιτροπής. Ως εκ τούτου, είναι σκόπιμο να καταχωρηθεί η ethofumesate στο παράρτημα Ι της οδηγίας αυτής, για να εξασφαλιστεί ότι, σε όλα τα κράτη μέλη, οι άδειες για φυτοπροστατευτικά προϊόντα που περιέχουν την ethofumesate θα μπορούν να χορηγούνται σύμφωνα με τις διατάξεις της οδηγίας 91/414/ΕΟΚ.(6) Η έκθεση ανασκόπησης της Επιτροπής απαιτείται για την ορθή εφαρμογή, από τα κράτη μέλη, των διαφόρων τμημάτων των ενιαίων αρχών που θεσπίζονται στην οδηγία 91/414/ΕΟΚ. Ενδείκνυται, ως εκ τούτου, να προβλεφθεί ότι η οριστικοποιημένη έκθεση ανασκόπησης, εκτός από τα στοιχεία εμπιστευτικού χαρακτήρα, παραμένει διαθέσιμη ή καθίσταται διαθέσιμη από τα κράτη μέλη για να τη συμβουλεύεται οποιοδήποτε ενδιαφερόμενο μέρος. Εάν υπάρξει ανάγκη επικαιροποίησης της έκθεσης ανασκόπησης ώστε να ληφθούν υπόψη οι τεχνικές και επιστημονικές εξελίξεις, θα πρέπει επίσης να τροποποιηθούν σύμφωνα με την οδηγία αυτή και οι όροι για την καταχώρηση της επίμαχης ουσίας στο παράρτημα Ι της οδηγίας 91/414/ΕΟΚ.(7) Πριν από την καταχώρηση μιας δραστικής ουσίας στο παράρτημα I, πρέπει να μεσολαβήσει ένα εύλογο χρονικό διάστημα που θα επιτρέψει στα κράτη μέλη και στα ενδιαφερόμενα μέρη να λάβουν τα αναγκαία προπαρασκευαστικά μέτρα.(8) Μετά από την καταχώρηση, πρέπει να χορηγηθεί στα κράτη μέλη μια εύλογη χρονική περίοδος εντός της οποίας θα εφαρμόσουν τις διατάξεις της οδηγίας 91/414/ΕΟΚ σχετικά με τα φυτοπροστατευτικά προϊόντα που περιέχουν την ethofumesate και ειδικότερα, θα επανεξετάσουν τις υφιστάμενες άδειες σύμφωνα με τις διατάξεις της οδηγίας 91/414/ΕΟΚ για να εξασφαλιστεί ότι οι πληρούνται οι όροι για την ethofumesate που ορίζονται στο παράρτημα Ι της οδηγίας 91/414/ΕΟΚ. Θα πρέπει να προβλεφθεί μακρύτερη χρονική περίοδος εντός της οποίας μπορεί να υποβληθεί ένας πλήρης φάκελος για κάθε φυτοπροστατευτικό προϊόν που πληροί τις απαιτήσεις των παραρτημάτων ΙΙ και ΙΙΙ της οδηγίας 91/414/ΕΟΚ και να αξιολογηθεί εκ νέου το προϊόν σύμφωνα με τις ενιαίες αρχές που θεσπίζονται στην οδηγία 91/414/ΕΟΚ.(9) Ως εκ τούτου, είναι αναγκαίο να τροποποιηθεί η οδηγία 91/414/ΕΟΚ αναλόγως.(10) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 1Το παράρτημα I της οδηγίας 91/414/EΟΚ τροποποιείται σύμφωνα με το παράρτημα της παρούσας οδηγίας.Άρθρο 2Τα κράτη μέλη τηρούν διαθέσιμη την έκθεση ανασκόπησης για την ethofumesate, εκτός από τα εμπιστευτικού χαρακτήρα στοιχεία, κατά την έννοια του άρθρου 14 της οδηγίας 91/414/ΕΟΚ για να την συμβουλεύονται τα ενδιαφερόμενα μέρη ή την θέτουν στη διάθεσή τους μετά από ειδική αίτηση.Άρθρο 3Τα κράτη μέλη θεσπίζουν και δημοσιεύουν, το αργότερο την 31η Αυγούστου 2003, τις αναγκαίες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία. Πληροφορούν αμέσως την Επιτροπή σχετικά.Εφαρμόζουν τις διατάξεις αυτές από την 1η Σεπτεμβρίου 2003.Όταν τα κράτη μέλη θεσπίζουν τις εν λόγω διατάξεις, οι τελευταίες αυτές περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.Άρθρο 41. Τα κράτη μέλη επανεξετάζουν την άδεια για κάθε φυτοπροστατευτικό προϊόν που περιέχει ethofumesate ώστε να εξασφαλιστεί ότι πληρούνται οι όροι σχετικά με την ethofumesate που ορίζονται στο παράρτημα Ι της οδηγίας 91/414/ΕΟΚ. Εφόσον είναι αναγκαίο, τροποποιούν ή ανακαλούν την άδεια σύμφωνα με την οδηγία 91/414/ΕΟΚ, πριν από την 1η Σεπτεμβρίου 2003.2. Για κάθε εγκεκριμένο φυτοπροστατευτικό προϊόν που περιέχει ethofumesate είτε ως τη μόνη δραστική ουσία είτε ως μία μεταξύ πολλών δραστικών ουσιών που απαριθμούνται στο παράρτημα Ι της οδηγίας 91/414/ΕΟΚ, μέχρι την 1η Μαρτίου 2003, τα κράτη μέλη αξιολογούν εκ νέου το προϊόν σύμφωνα με τις ενιαίες αρχές που προβλέπονται στο παράρτημα VI της οδηγίας 91/414/ΕΟΚ, βάσει φακέλου που ανταποκρίνεται στις απαιτήσεις του παραρτήματος III. Σύμφωνα με την αξιολόγηση αυτή, καθορίζουν εάν το προϊόν πληροί τους όρους που αναφέρονται στο άρθρο 4 παράγραφος 1 στοιχεία β), γ), δ) και ε) της της οδηγίας 91/414/ΕΟΚ. Εφόσον είναι αναγκαίο, μέχρι τις 28 Φεβρουαρίου 2007 το αργότερο, τροποποιούν ή ανακαλούν την άδεια για κάθε τέτοιο φυτοπροστατευτικό προϊόν.Άρθρο 5Η παρούσα οδηγία αρχίζει να ισχύει την 1η Μαρτίου 2003.Άρθρο 6Η παρούσα οδηγία απευθύνεται στα κράτη μέλη.Βρυξέλλες, 3 Μαΐου 2002.Για την ΕπιτροπήDavid ByrneΜέλος της Επιτροπής(1) ΕΕ L 230 της 19.8.1991, σ. 1.(2) ΕΕ L 55 της 26.2.2002, σ. 29.(3) ΕΕ L 366 της 15.12.1992, σ. 10.(4) ΕΕ L 259 της 13.10.2000, σ. 27.(5) ΕΕ L 107 της 28.4.1994, σ. 8.(6) ΕΕ L 225 της 22.9.1995, σ. 1.(7) ΕΕ L 49 της 4.3.1995, σ. 50.ΠΑΡΑΡΤΗΜΑΣτο παράρτημα Ι στο τέλος του πίνακα προστίθεται η ακόλουθη ουσία:>ΘΕΣΗ ΠΗΝΑΚΑ>(1) Περαιτέρω λεπτομέρειες σχετικά με την ταυτότητα και τις προδιαγραφές της δραστικής ουσίας δίνονται στην έκθεση ανασκόπησης.


Avis juridique important

|

31992L0002

Οδηγία 92/2/ΕΟΚ της Επιτροπής της 13ης Ιανουαρίου 1992 για τον καθορισμό του τρόπου δειγματοληψίας και της κοινοτικής μεθόδου ανάλυσης για τον επίσημο έλεγχο των θερμοκρασιών των τροφίμων βαθείας καταψύξεως που προορίζονται για τη διατροφή του ανθρώπου

Επίσημη Εφημερίδα αριθ. L 034 της 11/02/1992 σ. 0030 - 0033 Φινλανδική ειδική έκδοση: Κεφάλαιο 15 τόμος 11 σ. 0006  Σουηδική ειδική έκδοση: Κεφάλαιο 15 τόμος 11 σ. 0006

ΟΔΗΓΙΑ 92/2/ΕΟΚ ΤΗΣ ΕΠΙΤΡΟΠΗΣ  της 13ης Ιανουαρίου 1992  για τον καθορισμό του τρόπου δειγματοληψίας και της κοινοτικής μεθόδου ανάλυσης για τον επίσημο έλεγχο των θερμοκρασιών των τροφίμων βαθείας καταψύξεως που προορίζονται για τη διατροφή του  ανθρώπουΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  την οδηγία 89/108/ΕΟΚ του Συμβουλίου της 21ης Δεκεμβρίου 1988 για την προσέγγιση των νομοθεσιών των κρατών μελών σχετικά με τα τρόφιμα βαθείας καταψύξεως που προορίζονται για τη διατροφή του ανθρώπου (1), και ιδίως το άρθρο 11,  Εκτιμώντας:  ότι η θερμοκρασία των τροφίμων βαθείας καταψύξεως πρέπει να ελέγχεται-  ότι τα κράτη μέλη μπορούν να χρησιμοποιούν άλλες επιστημονικά έγκυρες μεθόδους υπό τον όρο ότι αυτό δεν παρεμποδίζει την ελεύθερη κυκλοφορία των τροφίμων βαθείας καταψύξεως και ότι δεν νοθεύονται οι κανόνες του ανταγωνισμού-  ότι, μετά από τον έλεγχο της καταγραφείσας θερμοκρασίας του αέρα σύμφωνα με τις διαδικασίες που προβλέπει η οδηγία 92/1/ΕΟΚ της 13ης Ιανουαρίου 1992 (2) σχετικά με τον έλεγχο της θερμοκρασίας στα μέσα μεταφοράς και στους χώρους αποθήκευσης και φύλαξης  τροφίμων βαθείας καταψύξεως που προορίζονται για τη διατροφή του ανθρώπου και λαμβανομένων υπόψη των θερμοκρασιών που απαιτούνται στο άρθρο 5 της οδηγίας 89/108/ΕΟΚ, και εφόσον εξακολουθούν να υπάρχουν βάσιμες αμφιβολίες, τα κράτη μέλη δύνανται να  προβαίνουν στη διεξαγωγή καταστρεπτικής δοκιμασίας-  ότι η επιθεώρηση είναι σύμφωνη με την οδηγία 89/397/ΕΟΚ του Συμβουλίου της 19ης Ιουνίου 1989 σχετικά με τον επίσημο έλεγχο των τροφίμων (3), και ιδίως τα άρθρα 4 και 14-  ότι τα μέτρα που προβλέπονται στην παρούσα οδηγία είναι σύμφωνα με τη γνώμη της Μόνιμης Επιτροπής Τροφίμων,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  1. Τα κράτη μέλη εξασφαλίζουν ότι ο τρόπος δειγματοληψίας και η μέθοδος ανάλυσης που απαιτούνται για τον επίσημο έλεγχο των θερμοκρασιών των τροφίμων βαθείας καταψύξεως συμφωνούν με τις διατάξεις των παραρτημάτων Ι και ΙΙ της παρούσας οδηγίας.   2. Ωστόσο, η μέθοδος ανάλυσης που περιγράφεται στο παράρτημα ΙΙ της παρούσας οδηγίας χρησιμοποιείται μόνον όταν μετά την επιθεώρηση εξακολουθούν να υπάρχουν βάσιμες αμφιβολίες σχετικά με το κατώφλι των θερμοκρασιών που προβλέπονται από την οδηγία  89/108/ΕΟΚ για την προσέγγιση των νομοθεσιών των κρατών μελών σχετικά με τα τρόφιμα βαθείας καταψύξεως που προορίζονται για τη διατροφή του ανθρώπου.  Άρθρο 2  Η θέσπιση των διατάξεων που προβλέπονται στο άρθρο 1 παράγραφος 1 και στα παραρτήματα Ι και ΙΙ δεν εμποδίζει τα κράτη μέλη να χρησιμοποιούν άλλες επιστημονικά έγκυρες μεθόδους υπό τον όρο ότι αυτό δεν κωλύει την ελεύθερη κυκλοφορία των τροφίμων  βαθείας καταψύξεως που έχει αναγνωριστεί ότι ανταποκρίνονται στους κανόνες δυνάμει της μεθόδου που περιγράφεται στο παράρτημα ΙΙ της παρούσας οδηγίας.  Σε περίπτωση όμως που υπάρχουν διαφορές στην ερμηνεία των αποτελεσμάτων επιλέγονται εκείνα που λαμβάνονται από τις κοινοτικές μεθόδους.  Άρθρο 3  1. Τα κράτη μέλη θέτουν σε εφαρμογή τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν με την παρούσα οδηγία το αργότερο δεκαοκτώ μήνες από της κοινοποιήσεώς της. Ενημερώνουν αμέσως την Επιτροπή  σχετικά.  2. Όταν τα κράτη μέλη θεσπίζουν τις εν λόγω διατάξεις, αυτές περιέχουν παραπομπή στην παρούσα οδηγία ή συνοδεύονται από μια τέτοια παραπομπή κατά την επίσημη δημοσίευσή τους. Ο συγκεμριμένος τρόπος της παραπομπής αυτής ορίζεται από τα κράτη μέλη.  Άρθρο 4  Η παρούσα οδηγία απευθύνεται στα κράτη μέλη. Βρυξέλλες, 13 Ιανουαρίου 1992. Για την Επιτροπή  Martin BANGEMANN  Αντιπρόεδρος   (1) ΕΕ αριθ. L 40 της 11. 2. 1989, σ. 34. (2) Βλέπε σελίδα 28 της παρούσας Επίσημης Εφημερίδας. (3) ΕΕ αριθ. L 186 της 30. 6. 1989, σ. 23.    ΠΑΡΑΡΤΗΜΑ Ι  ΤΡΟΠΟΣ ΔΕΙΓΜΑΤΟΛΗΨΙΑΣ ΣΤΑ ΤΡΟΦΙΜΑ ΒΑΘΕΙΑΣ ΚΑΤΑΨΥΞΕΩΣ ΠΟΥ ΠΡΟΟΡΙΖΟΝΤΑΙ ΓΙΑ ΤΗ ΔΙΑΤΡΟΦΗ ΤΟΥ ΑΝΘΡΩΠΟΥ  1. Επιλογή των προς επιθεώρηση συσκευασιών  Ο τύπος και η ποσότητα των επιλεγομένων συσκευασιών πρέπει να είναι τέτοιος ώστε η θερμοκρασία του να είναι όντως αντιπροσωπευτική των θερμότερων σημείων του επιθεωρούμενου φορτίου.  1.1. Ψυκτικές εγκαταστάσεις αποθήκευσης  Τα δείγματα πρέπει να επιλέγονται από πολλά κρίσιμα σημεία της ψυκτικής εγκατάστασης αποθηκεύσεως, όπως λόγου χάριν: κοντά στις πόρτες (άνω και κάτω επίπεδο), κοντά στο κέντρο της ψυκτικής εγκατάστασης αποθηκεύσεως (άνω και κάτω επίπεδο), και κοντά στο  σημείο επανεισαγωγής του αέρα της ψυκτικής εγκατάστασης. Πρέπει να λαμβάνεται υπόψη η διάρκεια παραμονής των προϊόντων στο χώρο αποθηκεύσεως (για τη σταθεροποίηση της θερμοκρασίας).  1.2. Μεταφορά  α) Όταν απαιτείται συλλογή δειγμάτων κατά τη μεταφορά:  Επιλέγονται δείγματα από το άνω και κάτω τμήμα του φορτίου που βρίσκεται δίπλα στο άνοιγμα κάθε πόρτας ή κάθε ζεύγους πορτών.  β) Δειγματοληψία κατά την εκφόρτωση:  Επιλέγονται τέσσερα από τα κρίσιμα σημεία που απαριθμούνται κατωτέρω:  - άνω και κάτω μέρος του φορτίου που βρίσκεται δίπλα στο άνοιγμα κάθε πόρτας,  - άνω πίσω γωνίες του φορτίου (στο μακρινότερο δυνατό σημείο από την ψυκτική μονάδα),  - κέντρο του φορτίου,  - κέντρο της μετωπικής επιφάνειας του φορτίου (όσο το δυνατόν πλησιέστερα στην ψυκτική μονάδα),  - άνω και κάτω γωνίες της μετωπικής επιφάνειας του φορτίου (όσο το δυνατόν πλησιέστερα στο σημείο επανεισαγωγής του αέρα της ψυκτικής εγκατάστασης).  1.3. Προθήκες λιανικής πωλήσεως  Λαμβάνει δείγμα προς δοκιμασία από καθεμία από τρεις θέσεις αντιπροσωπευτικές των θερμότερων σημείων της χρησιμοποιούμενης προθήκης λιανικής πωλήσεως.     ΠΑΡΑΡΤΗΜΑ ΙΙ  ΜΕΘΟΔΟΙ ΜΕΤΡΗΣΗΣ ΤΗΣ ΘΕΡΜΟΚΡΑΣΙΑΣ ΤΩΝ ΤΡΟΦΙΜΩΝ ΒΑΘΕΙΑΣ ΚΑΤΑΨΥΞΕΩΣ ΠΟΥ ΠΡΟΟΡΙΖΟΝΤΑΙ ΓΙΑ ΤΗ ΔΙΑΤΡΟΦΗ ΤΟΥ ΑΝΘΡΩΠΟΥ  1. Πεδίο εφαρμογής  Σύμφωνα με το άρθρο 1 παράγραφος 2 πρώτο εδάφιο της οδηγίας 89/108/ΕΟΚ η θερμοκρασία σε όλα τα σημεία του προϊόντος, μετά τη θερμική σταθεροποίηση, πρέπει να διατηρείται ανά πάσα στιγμή σε τιμή  18o C ή σε ψυχρότερη θερμοκρασία, με ενδεχόμενες σύντομες  διακυμάνσεις προς τα πάνω όπως καθορίζεται στο άρθρο 5 της οδηγίας.  2. Αρχή  Η μέτρηση της θερμοκρασίας τροφίμων βαθείας καταψύξεως συνίσταται στην ακριβή καταγραφή της θερμοκρασίας δείγματος που επιλέγεται σύμφωνα με το παράρτημα Ι με τη βοήθεια κατάλληλου εξοπλισμού.  3. Ορισμός της θερμοκρασίας  Ως "θερμοκρασία" νοείται η θερμοκρασία που καταγράφεται στη συγκεκριμένη θέση στην οποία ευρίσκεται το θερμοευαίσθητο τμήμα του οργάνου ή της συσκευής μετρήσεως.  4. Όργανα και συσκευές  4.1. Συσκευή μετρήσεως της θερμοκρασίας.  4.2. Όργανα διεισδύσεως στο προϊόν.  Χρησιμοποιείται αιχμηρό μεταλλικό όργανο όπως π.χ. τρυπητήρας πάγου ή χειροκίνητο μηχανικό τρυπάνι ή τρύπανο (τυρμπουσόν) που καθαρίζεται εύκολα.  5. Γενικές προδιαγραφές για τα όργανα μέτρησης της θερμοκρασίας  Τα όργανα μέτρησης ανταποκρίνονται στις ακόλουθες προδιαγραφές:  α) ο χρόνος απόκρισης πρέπει εντός τριλέπτου να φθάνει το 90 % της διαφοράς μεταξύ της αρχικής και τελικής ένδειξης-  β) το όργανο πρέπει να παρουσιάζει ακρίβεια +- 0,5o C στην περιοχή μεταξύ  20o C και +30o C-  γ) η ακρίβεια της μέτρησης δεν πρέπει να μεταβάλλεται κατά περισσότερο από 0,3o C κατά τη μέτρηση εξαιτίας της θερμοκρασίας του περιβάλλοντος όταν αυτή κείται μεταξύ  20o C και +30o C-  δ) η διακριτική ικανότητα της οθόνης του οργάνου πρέπει να ανέρχεται τουλάχιστον σε 0,1o C-  ε) η ακρίβεια του οργάνου πρέπει να ελέγχεται ανά τακτά χρονικά διαστήματα-  ζ) το όργανο πρέπει να διαθέτει ισχύον πιστοποιητικό βαθμονομήσεως-  η) ο θερμομετρικός καθετήρας πρέπει να είναι κατασκευασμένος κατά τρόπον ώστε να μπορεί να καθαρίζεται εύκολα-  θ) το θερμοευαίσθητο τμήμα της συσκευής μετρήσεως πρέπει να είναι σχεδιασμένο κατά τρόπο που να εξασφαλίζει καλή θερμική επαφή με το προϊόν-  ι) ο ηλεκτρικός εξοπλισμός πρέπει να προστατεύεται από ανεπιθύμητες επιδράσεις που οφείλονται στη συμπύκνωση υγρασίας.  6. Τρόπος εργασίας  6.1. Πρόψυξη των οργάνων  Πραγματοποιείται η πρόψυξη του θερμοευαίσθητου στοιχείου και του οργάνου διατρήσεως προτού μετρηθεί η θερμοκρασία του προϊόντος.  Η μέθοδος προψύξεως συνίσταται στη θερμική σταθεροποίηση και των δύο οργάνων στην πλησιέστερη δυνατή προς τη θερμοκρασία του προϊόντος θερμοκρασία.  6.2 Προετοιμασία του δείγματος και μέτρηση της θερμοκρασίας  Τα θερμοευαίσθητα στοιχεία δεν είναι συνήθως σχεδιασμένα για να μπορούν να διεισδύουν σε προϊόν βαθείας καταψύξεως. Είναι λοιπόν αναγκαίο να διανοίγεται εκ των προτέρων οπή με τη βοήθεια του οργάνου διατρήσεως, προκειμένου να εισαχθεί ο καθετήρας, με τη  βοήθεια του προψυχθέντος οργάνου διατρήσεως του προϊόντος. Η διάμετρος της οπής πρέπει να ταυτίζεται κατά το δυνατόν με τη διάμετρο του θερμοευαίσθητου τμήματος του οργάνου μετρήσεως, και το βάθος της εξαρτάται από τον τύπο του προς έλεγχο προϊόντος  (όπως περιγράφεται στο σημείο 6.3).  6.3. Μέτρηση της θερμοκρασίας του προϊόντος  Η προετοιμασία του δείγματος και η μέτρηση της θερμοκρασίας του πρέπει να διενεργούνται καθόν χρόνον το δείγμα διατηρείται στο περιβάλλον βαθείας καταψύξεως που έχει επιλεγεί για τον έλεγχο. Η μέτρηση της θερμοκρασίας γίνεται ως εξής:  α) εφόσον οι διαστάσεις του προϊόντος το επιτρέπουν, εισάγεται το προψυχθέν θερμοευαίσθητο στοιχείο σε βάθος 2,5 cm από την επιφάνεια του προϊόντος-  β) σε περίπτωση που οι διαστάσεις του προϊόντος δεν το επιτρέπουν, εισάγεται το θερμοευαίσθητο στοιχείο σε βάθος που αντιστοιχεί κατελάχιστο όριο στο τριπλάσιο έως τετραπλάσιο της διαμέτρου του θερμοευαίσθητου στοιχείου-  γ) ορισμένα προϊόντα, λόγω των διαστάσεών τους ή της φύσεως τους, (π.χ. τα μπιζέλια) δεν είναι δυνατόν να τρυπηθούν προκειμένου να μετρηθεί η εσωτερική τους θερμοκρασία.  Στην περίπτωση αυτή προσδιορίζεται η εσωτερική θερμοκρασία της συσκευασίας που περιέχει τα προϊόντα αυτά διά της εισαγωγής κατάλληλου και προψυχθέντος αιχμηρού θερμοευαίσθητου στοιχείου στο κέντρο της συσκευασίας προκειμένου να μετρηθεί η θερμοκρασία σε  επαφή με το προϊόν βαθείας καταψύξεως-  δ) αναγιγνώσκεται ένδειξη της θερμοκρασίας όταν αυτή έχει πλέον σταθεροποιηθεί.


Avis juridique important

|

32002L0004

Οδηγία 2002/4/ΕΚ της Επιτροπής, της 30ής Ιανουαρίου 2002, περί της εγγραφής σε μητρώα των μονάδων στις οποίες διατηρούνται όρνιθες ωοπαραγωγής που καλύπτονται από την οδηγία 1999/74/ΕΚ του Συμβουλίου

Επίσημη Εφημερίδα αριθ. L 030 της 31/01/2002 σ. 0044 - 0046

Οδηγία 2002/4/ΕΚ της Επιτροπήςτης 30ής Ιανουαρίου 2002περί της εγγραφής σε μητρώα των μονάδων στις οποίες διατηρούνται όρνιθες ωοπαραγωγής που καλύπτονται από την οδηγία 1999/74/ΕΚ του ΣυμβουλίουΗ ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,Έχοντας υπόψη:τη συνθήκη για την ίδρυση της Ευρωπαϊκής Κοινότητας,την οδηγία 1999/74/ΕΚ του Συμβουλίου, της 19ης Ιουλίου 1999, περί των στοιχειωδών απαιτήσεων για την προστασία των ωοπαραγωγών ορνίθων(1), και ιδίως το άρθρο 7,Εκτιμώντας τα ακόλουθα:(1) Η οδηγία 1999/74/ΕΚ ορίζει ειδικές απαιτήσεις για την προστασία των ωοπαραγωγών ορνίθων σε διάφορα συστήματα εκτροφής, επιτρέπει δε στα κράτη μέλη να επιλέγουν το (τα) πλέον ενδεδειγμένο(-α) σύστημα (συστήματα).(2) Το άρθρο 7 της οδηγίας 1999/74/ΕΚ επιβάλλει, για κάθε μονάδα καλυπτόμενη από το πεδίο εφαρμογής αυτής της οδηγίας, να καταχωρείται από την αρμόδια αρχή του κράτους μέλους με την απόδοση διακριτικού αριθμού βάσει του οποίου θα προσδιορίζεται η προέλευση των ωών που διατίθενται στην αγορά για ανθρώπινη κατανάλωση.(3) Ο κανονισμός (ΕΟΚ) αριθ. 1907/90 του Συμβουλίου, της 26ης Ιουνίου 1990, σχετικά με ορισμένες προδιαγραφές για τα αυγά(2), όπως τροποποιήθηκε τελευταία από τον κανονισμό (ΕΚ) αριθ. 5/2001(3), καθιστά υποχρεωτική τη σφράγιση των αυγών με κωδικό που αντιστοιχεί στο διακριτικό αριθμό του παραγωγού και επιτρέπει την ταυτοποίηση της μεθόδου εκτροφής.(4) Οι μέθοδοι εκτροφής ορίζονται στον κανονισμό (ΕΟΚ) αριθ. 1247/91 της Επιτροπής, της 15ης Μαΐου 1991, περί λεπτομερών κανόνων για την εφαρμογή του κανονισμού (ΕΟΚ) αριθ. 1907/90 σχετικά με ορισμένες προδιαγραφές εμπορίας για τα αυγά(4), όπως τροποποιήθηκε τελευταία από τον κανονισμό (ΕΚ) αριθ. 1651/2001(5), και επίσης στον κανονισμό (ΕΟΚ) αριθ. 2092/91 του Συμβουλίου, της 24ης Ιουνίου 1991, περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής(6), όπως τροποποιήθηκε τελευταία από τον κανονισμό (ΕΚ) αριθ. 2491/2001 της Επιτροπής(7), όσον αφορά το βιολογικό τρόπο παραγωγής.(5) Η εγγραφή των μονάδων σε μητρώα, με διακριτικούς αριθμούς, αποτελεί προϋπόθεση για την ανίχνευση της προέλευσης των ωών που διατίθενται στην αγορά για ανθρώπινη κατανάλωση.(6) Τα μέτρα που προβλέπονται στην παρούσα οδηγία είναι σύμφωνα με τη γνώμη της μόνιμης κτηνιατρικής επιτροπής,ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:Άρθρο 11. Τα κράτη μέλη:α) θεσπίζουν σύστημα για την εγγραφή σε μητρώα κάθε μονάδας παραγωγής (στο εξής αποκαλούμενη μονάδα) η οποία καλύπτεται από το πεδίο εφαρμογής της οδηγίας 1999/74/ΕΚ, διαθέτοντας σε αυτήν διακριτικό αριθμό σύμφωνα με το παράρτημα της παρούσας οδηγίας·β) διασφαλίζουν ότι για κάθε ανωτέρω μονάδα παρέχονται από την αρμόδια αρχή του κράτους μέλους τουλάχιστον οι πληροφορίες που παρατίθενται στο σημείο 1 του παραρτήματος, εντός προθεσμίας που καθορίζεται από το κράτος μέλος· η ημερομηνία αυτή θα πρέπει να επιτρέπει επαρκή χρόνο για την καταχώρηση των υπόψη μονάδων σύμφωνα με το στοιχείο γ)·γ) διασφαλίζουν την καταχώρηση κάθε μονάδας για την οποία παρέχονται, έως την ημερομηνία που προσδιορίζεται κατ' εφαρμογή του ανωτέρω στοιχείου β), οι απαιτούμενες πληροφορίες, και ότι διατίθεται σε αυτή διακριτικός αριθμός έως τις 31 Μαΐου 2003.2. Τα κράτη μέλη μεριμνούν ώστε, από την 1η Ιουνίου 2003:α) να μη μπορεί να συνεχισθεί η χρησιμοποίηση μονάδας για την οποία δεν έχουν παρασχεθεί, εντός της προσδιοριζόμενης προθεσμίας, οι πληροφορίες που απαιτούνται κατ' εφαρμογή της παραγράφου 1 στοιχείο β)· καιβ) να μην αρχίσει να χρησιμοποιείται καμιά νέα μονάδα πριν από την ολοκλήρωση της καταχώρησης και λήψης του διακριτικού αριθμού.3. Τα κράτη μέλη διασφαλίζουν ότι το μητρώο μονάδων που συγκροτείται κατ' εφαρμογή της παραγράφου 1 είναι προσπελάσιμο στην αρμόδια αρχή του κράτους μέλους για τους σκοπούς ανίχνευσης και προέλευσης των ωών τα οποία διατίθενται στην αγορά για ανθρώπινη κατανάλωση.4. Τα κράτη μέλη διασφαλίζουν ότι στην αρμόδια αρχή κοινοποιούνται αμελλητί οι αλλαγές όσον αφορά τα εγγεγραμμένα στοιχεία, το δε μητρώο επικαιροποιείται αμέσως μόλις παραληφθούν οι εν λόγω πληροφορίες.Άρθρο 2Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι αναγκαίες για να συμμορφωθούν προς την παρούσα οδηγία έως τις 31 Μαρτίου 2003. Τα κράτη μέλη ανακοινώνουν πάραυτα στην Επιτροπή το περιεχόμενο των διατάξεων αυτών.Όταν τα κράτη μέλη θεσπίζουν τις εν λόγω διατάξεις, οι τελευταίες περιέχουν παραπομπή στην παρούσα οδηγία ή συνοδεύονται από παρόμοια παραπομπή κατά την επίσημη δημοσίευσή τους. Ο τρόπος της παραπομπής καθορίζεται από τα κράτη μέλη.Άρθρο 3Η παρούσα οδηγία τίθεται σε ισχύ την εικοστή ημέρα από τη δημοσίευσή της στην Επίσημη Εφημερίδα των Ευρωπαϊκών Κοινοτήτων.Άρθρο 4Η παρούσα οδηγία απευθύνεται στα κράτη μέλη.Βρυξέλλες, 30 Ιανουαρίου 2002.Για την ΕπιτροπήDavid ByrneΜέλος της Επιτροπής(1) ΕΕ L 203 της 3.8.1999, σ. 53.(2) ΕΕ L 173 της 6.7.1990, σ. 5.(3) ΕΕ L 2 της 5.1.2001, σ. 1.(4) ΕΕ L 121 της 16.5.1991, σ. 11.(5) ΕΕ L 220 της 15.8.2001, σ. 5.(6) ΕΕ L 198 της 22.7.1991, σ. 1.(7) ΕΕ L 337 της 20.12.2001, σ. 9.ΠΑΡΑΡΤΗΜΑΟι ορισμοί του άρθρου 2 της οδηγίας 1999/74/ΕΚ εφαρμόζονται κατά περίπτωση.1. ΔΕΔΟΜΕΝΑ ΑΠΑΙΤΟΥΜΕΝΑ ΓΙΑ ΤΗΝ ΕΓΓΡΑΦΗ ΣΕ ΜΗΤΡΩΑΓια κάθε μονάδα καταχωρούνται τουλάχιστον τα ακόλουθα στοιχεία:- μονάδα:- ονομασία της μονάδας,- διεύθυνση,- φυσικό πρόσωπο υπεύθυνο για τις όρνιθες ωοπαραγωγής (στο εξής: πτηνοτρόφος):- ονομασία,- διεύθυνση,- αριθμός(-οί) εγγραφής άλλης(-ων) μονάδας(-ων) καλυπτόμενης(-ων) από το πεδίο εφαρμογής της οδηγίας 1999/74/ΕΚ, που λειτουργεί(-ούν) με τον ίδιο πτηνοτρόφο ή είναι ιδιοκτησίας του,- ιδιοκτήτης της μονάδας, αν είναι διαφορετικός από τον πτηνοτρόφο:- ονομασία,- διεύθυνση,- αριθμός(-οί) εγγραφής άλλης(-ων) μονάδας(-ων) καλυπτόμενης(-ων) από το πεδίο εφαρμογής της οδηγίας 1999/74/ΕΚ, που λειτουργεί(-ούν) με τον ίδιο ιδιοκτήτη ή είναι ιδιοκτησίας του,- περαιτέρω πληροφορίες για τη μονάδα:- μέθοδος (μέθοδοι) εκτροφής σύμφωνα με τους ορισμούς που αναφέρονται στο κατωτέρω σημείο 2.1,- μέγιστη δυναμικότητα της μονάδας σε αριθμό ταυτοχρόνως παρόντων πτηνών· αν χρησιμοποιούνται διαφορετικές μέθοδοι εκτροφής, να δοθεί επιπλέον ο μέγιστος αριθμός ταυτοχρόνως παρόντων πτηνών ανά μέθοδο εκτροφής.2. ΔΙΑΚΡΙΤΙΚΟΣ ΑΡΙΘΜΟΣΟ διακριτικός αριθμός απαρτίζεται από ψηφίο το οποίο συμβολίζει τη μέθοδο εκτροφής που προσδιορίζεται σύμφωνα με το σημείο 2.1, ακολουθούμενο από τον κωδικό του κράτους μέλους σύμφωνα με το σημείο 2.2 και αριθμό ταυτοποίησης ο οποίος ορίζεται από το κράτος μέλος στο οποίο ευρίσκεται η μονάδα.2.1. Κωδικός για τη μέθοδο εκτροφήςΟι χρησιμοποιούμενες στη μονάδα εκτροφής, όπως ορίζονται στον κανονισμό (ΕΟΚ) αριθ. 1274/91, όπως τροποποιήθηκε, συμβολίζονται από τον ακόλουθο κωδικό:>ΘΕΣΗ ΠΙΝΑΚΑ>Η μέθοδος εκτροφής που χρησιμοποιείται σε μονάδες οι οποίες παράγουν υπό τους προδιαγραφόμενους στον κανονισμό (ΕΟΚ) αριθ. 2092/91 όρους συμβολίζονται από:>ΘΕΣΗ ΠΙΝΑΚΑ>2.2. Κωδικός για το κράτος μέλος εγγραφής σε μητρώο>ΘΕΣΗ ΠΙΝΑΚΑ>2.3. Ταυτοποίηση της μονάδαςΈκαστο κράτος μέλος εφαρμόζει σύστημα απόδοσης ενός μοναδικού αριθμού σε κάθε μονάδα εγγραφόμενης στο μητρώο, που μπορεί επίσης να χρησιμοποιηθεί για σκοπούς διαφορετικούς από αυτούς της παρούσας οδηγίας, υπό τον όρο ότι εξασφαλίζεται η ταυτοποίηση της μονάδας.Τα κράτη μέλη μπορούν να προσθέτουν και άλλους χαρακτήρες στον αριθμό ταυτοποίησης, όπως για την ταυτοποίηση μεμονωμένων κοπαδιών που διατηρούνται σε χωριστά κτίρια μιας μονάδας.


Avis juridique important

|

31985L0511

Οδηγία 85/511/ΕΟΚ του Συμβουλίου της 18ης Νοεμβρίου 1985 για τη θέσπιση κοινοτικών μέτρων για την καταπολέμηση του αφθώδους πυρετού

Επίσημη Εφημερίδα αριθ. L 315 της 26/11/1985 σ. 0011 - 0018 Φινλανδική ειδική έκδοση: Κεφάλαιο 3 τόμος 19 σ. 0209  Ισπανική ειδική έκδοση: Κεφάλαιο 03 τόμος 39 σ. 0033  Σουηδική ειδική έκδοση: Κεφάλαιο 3 τόμος 19 σ. 0209  Πορτογαλική ειδική έκδοση : Κεφάλαιο 03 τόμος 39 σ. 0033

***** ΟΔΗΓΙΑ ΤΟΥ ΣΥΜΒΟΥΛΙΟΥ  της 18ης Νοεμβρίου 1985  για τη θέσπιση κοινοτικών μέτρων για την καταπολέμηση του αφθώδους πυρετού  (85/511/ΕΟΚ)  ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,  την πρόταση της Επιτροπής (1),  τη γνώμη του Ευρωπαϊκού Κοινοβουλίου (2),  τη γνώμη της Οικονομικής και Κοινωνικής Επιτροπής (3),  Εκτιμώντας:  ότι ένα από τα καθήκοντα της Κοινότητας στον κτηνιατρικό τομέα συνίσταται στη βελτίωση της κατάστασης υγείας του ζωικού κεφαλαίου με σκοπό να εξασφαλιστεί καλύτερη απόδοση της κτηνοτροφίας·  ότι ο αφθώδης πυρετός μπορεί, μετά την εμφάνισή του, να αποκτήσει επιζωοτικό χαρακτήρα προκαλώντας θνησιμότητα και διαταραχές τέτοιες, ώστε να θέσει σε μεγάλο κίνδυνο την αποδοτικότητα του συνόλου της κτηνοτροφίας μηρυκαστικών και χοίρων·  ότι πρέπει να λαμβάνονται μέτρα μόλις υπάρχει υποψία για την παρουσία της ασθένειας, ώστε να είναι δυνατή η άμεση και αποτελεσματική καταπολέμησή της μόλις επιβεβαιωθεί η εμφάνισή της· ότι αυτή η καταπολέμηση πρέπει να μεταβάλλεται από τις αρμόδιες αρχές για να λαμβάνεται υπόψη το γεγονός ότι μία χώρα καταφεύγει ή όχι σε μια πολιτική προφυλακτικού εμβολιασμού στο σύνολο ή τμήμα του εδάφους της· ότι, υπό ορισμένες προϋποθέσεις, τα κράτη μέλη που ασκούν μια τέτοια πολιτική μπορούν να επιτρέπουν τη μη σφαγή των ζώων που έχουν επαρκή ανοσολογική προστασία έναντι του αφθώδους ιού·  ότι είναι απαραίτητο να αποφευχθεί αμέσως μετά την εμφάνισή της κάθε διάδοση της ασθένειας και να αποτραπεί αυτή η διάδοση με ακριβή έλεγχο των κινήσεων των ζώων και της χρησιμοποίησης των προϊόντων που ενδέχεται να έχουν μολυνθεί και με προσφυγή, ενδεχομένως, στον εμβολιασμό·  ότι η διάγνωση της ασθένειας και η εξακρίβωση του είδους του εν λόγω ιού πρέπει να γίνονται υπό την αιγίδα υπεύθυνων εργαστηρίων, ο συντονισμός των οποίων πρέπει να εξασφαλίζεται από ένα εργαστήριο αναφοράς που θα ορίζει η Κοινότητα·  ότι το εμβόλιο που χρησιμοποιείται σε περιπτώσες επείγοντος εμβολιασμού πρέπει να ελέγχεται, τόσο για την αποτελεσματικότητά του όσο και για το αν είναι επιβλαβές και ότι ο συντονισμός πρέπει να εξασφαλίζεται από ειδικευμένο ινστιτούτο οριζόμενο από την Κοινότητα· ότι, εξάλλου, η εμφάνιση του είδους ή της ποικιλίας του ιού της ασθενείας, κατά του οποίου τα εμβόλια που συνήθως χρησιμοποιούνται στην Κοινότητα εξασφαλίζουν ανεπαρκή προστασία, πρέπει να αποτελέσουν αντικείμενο συντονισμένων ειδικών μέτρων· ότι είναι αναγκαίο, για το σκοπό αυτό, να προβλεφθεί ότι τα κράτη μέλη που εμβολιάζουν καταρτίζουν πολυετή προγράμματα εμβολιασμού τα οποία θα αποτελούν αντικείμενο εξέτασης και, ενδεχομένως, κοινοτικού συντονισμού·  ότι είναι απαραίτητο να προβλεφθεί μια διαδικασία που να καθιερώνει στενή συνεργασία μεταξύ των κρατών μελών και της Επιτροπής·  ότι το θεσπιζόμενο από την παρούσα οδηγία καθεστώς έχει πειραματικό χαρακτήρα και ότι θα πρέπει να επανεξεταστεί σε συνάρτηση με την εξέλιξη της κατάστασης,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:  Άρθρο 1  Η παρούσα οδηγία ορίζει τα στοιχειώδη κοινοτικά μέτρα που πρέπει να εφαρμόζονται σε περίπτωση εμφάνισης αφθώδους πυρετού, ανεξάρτητα από τον τύπο του εν λόγω ιού, τηρουμένων των κοινοτικών διατάξεων που διέπουν τις ενδοκοινοτικές συναλλαγές.  Η παρούσα οδηγία δεν θίγει τις πολιτικές προφυλακτικού εμβολιασμού που εφαρμόζουν τα κράτη μέλη.  Άρθρο 2  Για τις ανάγκες της παρούσας οδηγίας εφαρμόζονται, όταν χρειάζεται, οι ορισμοί που περιλαμβάνονται στο άρθρο 2 της οδηγίας 64/432/ΕΟΚ (1).  Εξάλλου, θεωρείται ως:  α) ζώο των ευπαθών ειδών: κάθε μηρυκαστικό ή χοίρος, κατοικίδιο ή άγριο, που ευρίσκεται σε μια εκμετάλλευση·  β) ζώο επιδεκτικό προσβολής: κάθε ζώο των ευπαθών ειδών που δεν έχει εμβολιασθεί ή που έχει εμβολιασθεί αλλά η ανοσολογική κάλυψη του οποίου κρίνεται από την αρμόδια αρχή ως ανεπαρκής·  γ) ζώο που έχει προσβληθεί από αφθώδη πυρετό: κάθε ζώο των ευπαθών ειδών στο οποίο:  - έχουν διαπιστωθεί κλινικά συμπτώματα ή μετά θάνατο αλλοιώσεις που μπορούν να αποδοθούν σε αφθώδη πυρετό,  ή  - έχει επίσημα διαπιστωθεί η παρουσία αφθώδους πυρετού μετά από εργαστηριακή εξέταση·  δ) ζώο για το οποίο υπάρχει υπόνοια ότι έχει προσβληθεί από αφθώδη πυρετό: κάθε ζώο ευπαθούς είδους που παρουσιάζει κλινικά συμπτώματα ή μετά θάνατο αλλοιώσεις που μπορούν να οδηγήσουν σε βάσιμη υπόνοια για παρουσία αφθώδους πυρετού·  ε) ζώο για το οποίο υπάρχει υπόνοια ότι έχει μολυνθεί: κάθε ζώο ευπαθούς είδους που θα μπορούσε, σύμφωνα με συλλεγείσες επιζωοτιολογικές πληροφορίες, να έχει εκτεθεί άμεσα ή έμμεσα σε επαφή με τον αφθώδη ιό.  Άρθρο 3  Τα κράτη μέλη μεριμνούν ώστε η υπόνοια ή η ύπαρξη αφθώδους πυρετού να κοινοποιούνται υποχρεωτικά και αμέσως στην αρμόδια αρχή, σύμφωνα με την οδηγία 82/894/ΕΟΚ (2).  Άρθρο 4  1. Τα κράτη μέλη μεριμνούν ώστε, όταν σε μια εκμετάλλευση υπάρχουν ένα ή περισσότερα ζώα για τα οποία υπάρχει υπόνοια ότι έχουν προσβληθεί ή μολυνθεί από αφθώδη πυρετό, να τίθενται αμέσως σε εφαρμογή τα επίσημα μέσα έρευνας για την επιβεβαίωση ή διάψευση της παρουσίας της εν λόγω ασθένειας και, ειδικότερα, ο επίσημος κτηνίατρος να διενεργεί ή να φροντίζει να διενεργηθούν οι κατάλληλες δειγματοληψίες προκειμένου να πραγματοποιηθούν εργαστηριακές εξετάσεις.  Αμέσως μετά την κοινοποίηση της υπόνοιας, η αρμόδια αρχή θέτει την εκμετάλλευση υπό επίσημη επιτήρηση και διατάσσει ειδικότερα:  - να καταγραφούν όλες οι κατηγορίες ζώων των ευπαθών ειδών και για κάθε κατηγορία να προσδιοριστεί με ακρίβεια ο αριθμός των ζώων που έχουν πεθάνει ή προσβληθεί ή ενδέχεται να έχουν προσβληθεί ή μολυνθεί· η καταγραφή πρέπει να ενημερώνεται ώστε να λαμβάνονται υπόψη τα ζώα που γεννώνται ή πεθαίνουν κατά την περίοδο που υπάρχει η υπόνοια· τα στοιχεία της καταγραφής αυτής πρέπει να προσκομίζονται κατόπιν αιτήσεως και θα μπορούν να ελέγχονται σε κάθε επίσκεψη,  - να παραμείνουν στους χώρους ενσταβλισμού ή άλλους χώρους, όπου είναι δυνατή η απομόνωσή τους, όλα τα ζώα των ευπαθών ειδών που υπάρχουν στην εκμετάλλευση,  - να απαγορευθεί η είσοδος στην εκμετάλλευση, ή η έξοδος από αυτήν, ζώων των ευπαθών ειδών,  - να απαγορευθεί η είσοδος στην εκμετάλλευση, ή η έξοδος από αυτήν, ζώων των άλλων ειδών, εκτός αν υπάρχει σχετική άδεια της αρμόδιας αρχής,  - να απαγορευθεί, εκτός αν υπάρχει σχετική άδεια της αρμόδιας αρχής, η έξοδος από την εκμετάλλευση κρεάτων ή πτωμάτων ζώων των ευπαθών ειδών καθώς και ζωοτροφών, σκευών, αντικειμένων ή άλλων υλικών, όπως ερίων ή απορριμμάτων ή λοιπών καταλοίπων, ικανών να μεταδώσουν τον αφθώδη πυρετό,  - να απαγορευθεί η έξοδος του γάλακτος από την εκμετάλλευση· αν η αποθήκευση του γάλακτος στην εκμετάλλευση είναι δυσχερής, η αρμόδια αρχή μπορεί να επιτρέψει, υπό κτηνιατρικό έλεγχο, την έξοδό του από την εκμετάλλευση και τη μεταφορά του σε μονάδα επεξεργασίας για να υποστεί θερμική επεξεργασία που θα καταστρέψει τον αφθώδη ιό,  - να απαιτείται άδεια της αρμόδιας αρχής για την μετακίνηση προσώπων από ή προς την εκμετάλλευση,  - για την είσοδο οχημάτων στην εκμετάλλευση ή την έξοδο οχημάτων από αυτήν, να απαιτείται άδεια της αρμόδιας αρχής, η οποία να ορίζει τις κατάλληλες προϋποθέσεις για να αποφευχθεί η διάδοση του αφθώδους ιού,  - να χρησιμοποιηθούν κατάλληλα μέσα απολύμανσης στις εισόδους και εξόδους των εγκαταστάσεων ενσταβλισμού των ζώων των ευπαθών ειδών καθώς και στις εισόδους και εξόδους της εκμετάλλευσης,  - να διενεργηθεί επιζωοτιολογική έρευνα σύμφωνα με τα άρθρα 7 και 8.  2. Η αρμόδια αρχή μπορεί να επεκτείνει την εφαρμογή των μέτρων, που προβλέπονται στην παράγραφο 1, στις όμορες εκμεταλλεύσεις σε περίπτωση που η θέση τους, η διάταξη των χώρων τους ή οι επαφές με τα ζώα της εκμετάλλευσης, όπου υπάρχει υπόνοια ότι υπάρχει η ασθένεια, γεννούν υποψίες ενδεχομένης μόλυνσης.  3. Τα μέτρα που προβλέπονται στις παραγράφους 1 και 2 μπορούν να αρθούν μόνο αν διαψευσθεί επίσημα η υπόνοια αφθώδους πυρετού.  Άρθρο 5  Τα κράτη μέλη μεριμνούν ώστε, μόλις επιβεβαιωθεί ότι ένα ή περισσότερα ζώα, που ορίζονται στο άρθρο 2 στοιχείο γ), ευρίσκονταιι σε μια εκμετάλλευση, η αρμόδια αρχή να λαμβάνει τα ακόλουθα μέτρα:  1. Ο κτηνίατρος διενεργεί ή φροντίζει να διενεργηθούν οι κατάλληλες δειγματοληψίες προκειμένου να πραγματοποιηθούν εργαστηριακές εξετάσεις στο εργαστήριο που αναφέρεται στο παράρτημα Ι, εφόσον αυτές οι δειγματοληψίες και εξετάσεις δεν έχουν διενεργηθεί κατά τη διάρκεια της περιόδου που επικρατεί η υπόνοια σύμφωνα με το άρθρο 4 παράγραφος 1 πρώτο εδάφιο.  2. Εκτός από τα μέτρα που απαριθμούνται στο άρθρο 4 παράγραφος 1, λαμβάνονται χωρίς καθυστέρηση τα ακόλουθα μέτρα:  α) στα κράτη μέλη ή στις περιοχές όπου απαγορεύεται ο εμβολιασμός:  - θανατώνονται επί τόπου και υπό επίσημο έλεγχο όλα τα ζώα των ευπαθών ειδών που υπάρχουν στην εκμετάλλευση, κατά τρόπο που να αποτρέπεται κάθε κίνδυνος μετάδοσης του αφθώδους ιού,  - μετά τη θανάτωσή τους τα ζώα αυτά καταστρέφονται, υπό επίσημο έλεγχο, κατά τρόπο που να αποσοβείται κάθε κίνδυνος μετάδοσης του αφθώδους ιού,  - τα κρέατα των ζώων των ευπαθών ειδών που προέρχονται από την εκμετάλλευση και τα οποία εσφάγησαν κατά το χρονικό διάστημα μεταξύ της πιθανής εισόδου της ασθένειας στην εκμετάλλευση και της εφαρμογής των επίσημων μέτρων, να ανευρίσκονται και καταστρέφονται καταβάλλοντας κάθε δυνατή προσπάθεια, υπό επίσημο έλεγχο, κατά τρόπο που να αποσοβείται κάθε κίνδυνος μετάδοσης του αφθώδους ιού,  - τα πτώματα των ζώων των ευπαθών ειδών που πεθαίνουν μέσα στην εκμετάλλευση καταστρέφονται, υπό επίσημο έλεγχο, κατά τρόπο που να αποτρέπεται κάθε κίνδυνος μετάδοσης του αφθώδους ιού,  - κάθε υλικό που αναφέρεται στο άρθρο 4 παράγραφος 1 δεύτερο εδάφιο πέμπτη περίπτωση καταστρέφεται ή υποβάλλεται σε επεξεργασία ικανή να καταστρέφει τον ενδεχόμενο ιό του αφθώδους πυρετού· κάθε επεξεργασία πρέπει να γίνεται σύμφωνα με τις οδηγίες του επίσημου κτηνίατρου,  - το γάλα και τα γαλακτοκομικά προϊόντα καταστρέφονται κατά τρόπον που να αποτρέπεται κάθε κίνδυνος μετάδοσης του αφθώδους ιού,  - μετά την εξαφάνιση των ζώων των ευπαθών ειδών και των υλικών που αναφέρονται στο άρθρο 4 παράγραφος 1 δεύτερο εδάφιο πέμπτη περίπτωση, καθαρίζονται και απολυμαίνονται, σύμφωνα με το άρθρο 10, οι εγκαταστάσεις ενσταβλισμού, οι γύρω τους χώροι καθώς και τα οχήματα που χρησιμοποιήθηκαν για τη μεταφορά τους και κάθε άλλο υλικό που μπορεί να έχει μολυνθεί,  - δεν δύνανται να επανεισαχθούν στην εκμετάλλευση ζώα των ευπαθών ειδών αν δεν περάσουν είκοσι μία ημέρες, τουλάχιστον, μετά τη λήξη των εργασιών καθαρισμού και απολύμανσης που πραγματοποιούνται σύμφωνα με το άρθρο 10,  - διενεργείται επιζωοτιολογική έρευνα σύμφωνα με τα άρθρα 7 και 8,  β) στα κράτη μέλη ή στις περιοχές όπου οργανώνεται πολιτική εμβολιασμών τηρουμένων των διατάξεων του άρθρου 14:  i) - όλα τα ζώα των ευπαθών ειδών της εκμετάλλευσης θανατώνονται και καταστρέφονται υπό επίσημο έλεγχο. Κατά τη θανάτωση και καταστροφή των ζώων, τα κράτη μέλη λαμβάνουν τα αναγκαία μέτρα ώστε να αποτραπεί κάθε κίνδυνος παραμονής ή μετάδοσης του αφθώδους ιού και κάθε επιζήμια συνέπεια για το περιβάλλον· ειδικότερα, όταν η θανάτωση δεν γίνεται επί τόπου, η μεταφορά των ζώων πρέπει να γίνεται με ειδικά διαρρυθμισμένα οχήματα ώστε να αποτρέπεται η μετάδοση του αφθώδους ιού,  - όταν προσδιοριστεί ο τύπος, η υποδιαίρεση του τύπου ή η παραλλαγή του ιού ή όταν οι πληροφορίες και τα επιδημιολογικά στοιχεία παράσχουν τη βεβαιότητα ότι τα χρησιμοποιηθέντα εμβόλια εξασφαλίζουν επαρκή ανοσολογική προστασία έναντι του συγκεκριμένου τύπου ιού, τα κράτη μέλη μπορούν:  - να περιορίσουν τη σφαγή και την καταστροφή στα ζώα που είναι επιδεκτικά προσβολής,  - να επιτρέπουν την κατάλληλη θερμική επεξεργασία, υπό κτηνιατρικό έλεγχο, των κρεάτων και του γάλακτος που προέρχονται από ζώα που δεν έχουν ούτε υπάρχει υπόνοια ότι έχουν προσβληθεί από αφθώδη πυρετό·  ii) τα μέτρα που προβλέπονται στη σημείο i) συνοδεύονται από εμβολιασμό ή επανεμβολιασμό των υπολειπομένων ζώων σύμφωνα με το άρθρο 13 παράγραφος 1·  iii) εφαρμόζονται κατ' αναλογία τα μέτρα που προβλέπονται στο στοιχείο α) τρίτη, τέταρτη και πέμπτη περίπτωση και, εκτός από την περίπτωση της θερμικής επεξεργασίας που αναφέρεται στο σημείο i), τα μέτρα που προβλέπονται στο στοιχείο α) έκτη περίπτωση.  3. Οι διατάξεις του σημείου 1 δεν εφαρμόζονται σε περίπτωση εκδήλωσης μιας δευτερογενούς εστίας που συνδέεται επιδημιολογικά με πρωτογενή εστία για την οποία έχουν ήδη πραγματοποιηθεί δειγματοληψίες.  4. Η αρμόδια αρχή μπορεί να επεκτείνει τα μέτρα που προβλέπονται στο σημείο 1 στις όμορες εκμεταλλεύσεις, στην περίπτωση που η θέση τους, η διάταξη των χώρων τους ή οι επαφές με τα ζώα της εκμετάλλευσης, όπου έχει διαπιστωθεί η ασθένεια, γεννούν υπόνοιες ενδεχομένης μόλυνσης. Άρθρο 6  1. Όταν οι εκμεταλλεύσεις περιλαμβάνουν δύο ή περισσότερες ξεχωριστές μονάδες παραγωγής, η αρμόδια αρχή μπορεί να παρεκκλίνει από τις απαιτήσεις που αναφέρονται στο άρθρο 5 σημείο 2 στοιχείο α) πρώτη και δεύτερη περίπτωση και σημείο 2 στοιχείο β) i), όσον αφορά τις υγιείς μονάδες παραγωγής μιας προσβληθείσας εκμετάλλευσης, εφόσον ο επίσημος κτηνίατρος έχει βεβαιώσει ότι η διάρθρωση και το μέγεθος αυτών των μονάδων παραγωγής καθώς και οι εργασίες που πραγματοποιούνται σ' αυτές είναι τέτοιες ώστε αυτές οι μονάδες παραγωγής είναι, όσον αφορά τον ενσταβλισμό την περιποίηση και τη διατροφή των ζώων, εντελώς ξεχωριστές μεταξύ τους και κατά συνέπεια ο αφθώδης ιός δεν μπορεί να μεταδοθεί από τη μία μονάδα παραγωγής στην άλλη.  Τα ίδια μέτρα καθώς και η δυνατότητα παρέκκλισης από τις απαιτήσεις που αναφέρονται στο άρθρο 5 παράγραφος 2 στοιχείο α) έκτη περίπτωση μπορούν να επεκταθούν και στις γαλακτοπαραγωγικές εκμεταλλεύσεις υπό την προϋπόθεση ότι, επιπλέον, το άρμεγμα σε κάθε μονάδα γίνεται τελείως χωριστά.  2. Σε περίπτωση εφαρμογής της παραγράφου 1, τα κράτη μέλη καθορίζουν τις λεπτομέρειες εφαρμογής της ανάλογα με τις παρεχόμενες εγγυήσεις υγιεινής. Ενημερώνουν σχετικά την Επιτροπή.  3. Μπορεί να αποφασιστεί, σύμφωνα με τη διαδικασία που προβλέπεται στο άρθρο 16, να τροποποιηθούν τα μέτρα που προβλέπονται στην παράγραφο 2 προκειμένου να εξασφαλιστεί ο συντονισμός τους με τα μέτρα που θεσπίζουν τα κράτη μέλη.  Άρθρο 7  Η επιδημιολογική έρευνα αφορά:  - τη χρονική διάρκεια της πιθανής παρουσίας του αφθώδους πυρετού στην εκμετάλλευση, πριν από την κοινοποίηση ή την υπόνοια ύπαρξής του,  - την πιθανή προέλευση του αφθώδους πυρετού στην εκμετάλλευση και τον προσδιορισμό των άλλων εκμεταλλεύσεων στις οποίες υπάρχουν ζώα ευπαθών ειδών που ενδέχεται να έχουν προσβληθεί ή μολυνθεί από την ίδια προέλευση,  - τις μετακινήσεις των ατόμων, οχημάτων και υλικών, που αναφέρονται στο άρθρο 4 παράγραφος 1 δεύτερο εδάφιο πέμπτη περίπτωση, τα οποία είναι δυνατό να έχουν μεταφέρει τον αφθώδη ιό από και προς τις συγκεκριμένες εκμεταλλεύσεις.  Άρθρο 8  1. α) Οι εκμεταλλεύσεις από τις οποίες ο επίσημος κτηνίατρος διαπιστώνει ή κρίνει, σύμφωνα με εξακριβωμένες πληροφορίες, ότι ο αφθώδης πυρετός μπόρεσε να εισέλθει στην εκμετάλλευση που αναφέρεται στο άρθρο 4, με τις μετακινήσεις ατόμων, ζώων, οχημάτων ή οποιουδήποτε άλλου μέσου, όπως και οι εκμεταλλεύσεις στις οποίες αυτός διαπιστώνει ή κρίνει, σύμφωνα με εξακριβωμένες πληροφορίες, ότι η ασθένεια μπόρεσε να εισέλθει κατά τον ίδιο τρόπο από την εκμετάλλευση που αναφέρεται στο άρθρο 4, τίθενται υπό επίσημη επιτήρηση σύμφωνα με το άρθρο 4· η εν λόγω επιτήρηση αίρεται μόνο όταν διαψευσθεί επίσημα η υπόνοια αφθώδους πυρετού για την εκμετάλλευση που αναφέρεται στο άρθρο 4.  β) Οι εκμεταλλεύσεις από τις οποίες ο επίσημος κτηνίατρος διαπιστώνει ή κρίνει, σύμφωνα με εξακριβωμένες πληροφορίες, ότι ο αφθώδης πυρετός μπόρεσε να εισέλθει στην εκμετάλλευση που αναφέρεται στο άρθρο 5, λόγω μετακινήσεων ατόμων, ζώων ή οχημάτων ή κάθε άλλου μέσου, τίθενται υπό επίσημη επιτήρηση σύμφωνα με το άρθρο 4.  γ) Οι εκμεταλλεύσεις στις οποίες ο επίσημος κτηνίατρος διαπιστώνει ή κρίνει, σύμφωνα με εξακριβωμένες πληροφορίες, ότι ο αφθώδης πυρετός μπόρεσε να εισέλθει από την εκμετάλλευση που αναφέρεται στο άρθρο 5, λόγω μετακινήσεων ατόμων, ζώων, οχημάτων ή κάθε άλλου μέσου, υπόκεινται στις διατάξεις του άρθρου 4.  2. Εάν μία εκμετάλλευση υπαχθεί στις διατάξεις της παραγράφου 1, η αρμόδια αρχή απαγορεύει την έξοδο ζώων από την εκμετάλλευση, εκτός αν πρόκειται να μεταφερθούν κατευθείαν σε σφαγείο υπό επίσημο έλεγχο με σκοπό την επείγουσα σφαγή τους, για χρονικό διάστημα δεκαπέντε ημερών για τις εκμεταλλεύσεις που αναφέρονται στην παράγραφο 1 στοιχεία α) και β) και είκοσι μία ημερών για τις εκμεταλλεύσεις που αναφέρονται στην παράγραφο 1 στοιχείο γ). Πριν από τη χορήγηση της προαναφερόμενης άδειας, ο επίσημος κτηνίατρος πρέπει να έχει εξετάσει τα ζώα και να έχει αποκλείσει την παρουσία στην εκμετάλλευση ζώων για τα οποία υπάρχει υπόνοια ότι έχουν προσβληθεί από αφθώδη πυρετό.  3. Όταν κρίνει ότι οι συνθήκες το επιτρέπουν, η αρμόδια αρχή μπορεί να περιορίσει τα μέτρα που προβλέπονται στην παράγραφο 1 στοιχεία α) και β) σε ένα τμήμα της εκμετάλλευσης και στα ζώα που βρίσκονταν στο τμήμα αυτό, εφόσον ο ενσταβλισμός, η περιποίηση και η διατροφή των ζώων αυτών γίνονται τελείως ξεχωριστά.  Άρθρο 9  1. Τα κράτη μέλη μεριμνούν ώστε, μόλις επιβεβαιωθεί επίσημα η διάγνωση του αφθώδους πυρετού, η αρμόδια αρχή να οροθετήσει γύρω από την προσβληθείσα εκμετάλλευση, αφενός, μία προστατευόμενη ζώνη ελάχιστης ακτίνας 3 χιλιομέτρων και, αφετέρου, μια επιτηρούμενη ζώνη ελάχιστης ακτίνας 10 χιλιομέτρων. Για την οροθέτηση των ζωνών πρέπει να λαμβάνονται υπόψη τα φυσικά εμπόδια και οι δυνατότητες ελέγχου.  2. α) Στην προστατευόμενη ζώνη εφαρμόζονται τα ακόλουθα μέτρα:  - γίνεται απογραφή όλων των εκμεταλλεύσεων στις οποίες ευρίσκονται ζώα των ευπαθών ειδών καθώς και των ζώων· στις εκμεταλλεύσεις αυτές πραγματοποιούνται επισκέψεις κατά περιοδικά χρονικά διαστήματα,  - απαγορεύεται η κυκλοφορία των ζώων των ευπαθών ειδών στους δημόσιους ή ιδιωτικούς δρόμους, με εξαίρεση τους δρόμους που εξυπηρετούν τις εκμεταλλεύσεις, - κατά τις πρώτες δεκαπέντε ημέρες τα ζώα των ευπαθών ειδών μπορούν να εξέρχονται από την εκμετάλλευση στην οποία βρίσκονται μόνο για να μεταφερθούν κατευθείαν και υπό επίσημο έλεγχο για επείγουσα σφαγή σε σφαγείο ευρισκόμενο στην ίδια ζώνη ή, αν η ζώνη δεν διαθέτει σφαγείο υπό κτηνιατρικό έλεγχο, σε σφαγείο που θα ορίζει η αρμόδια αρχή. Αυτή η μετακίνηση είναι δυνατόν να επιτρέπεται από την αρμόδια αρχή, μόνον αφού εξεταστούν από τον επίσημο κτηνίατρο όλα τα ζώα των ευπαθών ειδών που υπάρχουν στην εκμετάλλευση και αποκλειστεί η παρουσία ζώων για τα οποία υπάρχει υπόνοια ότι έχουν προσβληθεί από αφθώδη πυρετό,  - απαγορεύεται η οχεία ζώων,  - απαγορεύεται η τεχνητή σπερματέγχυση κατά τη διάρκεια των πρώτων δεκαπέντε ημερών, εκτός αν διενεργείται από τον κάτοχο της εκμετάλλευσης με σπέρμα που υπάρχει στην εκμετάλλευση ή που παραδίδεται απευθείας από κέντρο σπερματέγχυσης,  - απαγορεύονται οι εμποροπανηγύρεις, αγορές, εκθέσεις ή άλλες συναθροίσεις ευπαθών ζώων καθώς και η συγκέντρωση ή η διανομή τους,  - με την επιφύλαξη της περίπτωσης που προβλέπεται στην τρίτη περίπτωση δεύτερη φράση, απαγορεύεται η μεταφορά ζώων των ευπαθών ειδών, με εξαίρεση τη διαμετακόμισή τους μέσω των μεγάλων οδικών η σιδηροδρομικών αρτηριών.  β) Τα μέτρα στην προστατευόμενη ζώνη διατηρούνται για δεκαπέντε τουλάχιστον ημέρες μετά την εξαφάνιση όλων των ζώων της εκμετάλλευσης που αναφέρονται στο άρθρο 5 και την εκτέλεση σ' αυτή των προκαταρκτικών εργασιών καθαρισμού και απολύμανσης σύμφωνα με το άρθρο 10. Πάντως, τα μέτρα που ορίζονται στην παράγραφο 3 για την επιτηρούμενη ζώνη εξακολουθούν να εφαρμόζονται στην προστατευόμενη ζώνη κατά το χρονικό διάστημα που προβλέπεται στην παράγραφο 3 στοιχείο β).  3. α) Στην επιτηρούμενη ζώνη εφαρμόζονται τα ακόλουθα μέτρα:  - γίνεται απογραφή όλων των εκμεταλλεύσεων που διαθέτουν ζώα των ευπαθών ειδών,  - απαγορεύεται η κυκλοφορία ζώων των ευπαθών ειδών στους δημόσιους δρόμους εκτός αν οδηγούνται για βοσκή,  - η μεταφορά ζώων των ευπαθών ειδών μέσα στην επιτηρούμενη ζώνη υπόκειται σε άδεια της αρμόδιας αρχής,  - τα ζώα δεν επιτρέπεται να εξέλθουν από την επιτηρούμενη ζώνη κατά τη διάρκεια των πρώτων δεκαπέντε ημερών. Μεταξύ της δέκατης πέμπτης και της τριακοστής ημέρας τα ζώα μπορούν να εξέλθουν από την εν λόγω ζώνη μόνο για να μεταφερθούν κατευθείαν, υπό επίσημο έλεγχο, σε σφαγείο με σκοπό την επείγουσα σφαγή τους. Η αρμόδια αρχή μπορεί να επιτρέψει τη μετακίνηση αυτή μόνον αφού ο επίσημος κτηνίατρος εξετάσει τα συγκεκριμένα ζώα και αποκλείσει την παρουσία ζώων για τα οποία υπάρχει υπόνοια ότι έχουν προσβληθεί από αφθώδη πυρετό,  - απαγορεύεται η οχεία ζώων,  - απαγορεύονται οι εμποροπανηγύρεις, αγορές, εκθέσεις ή άλλες συναθροίσεις ζώων των ευπαθών ειδών.  β) Η εφαρμογή των μέτρων στην επιτηρούμενη ζώνη διατηρείται επί τριάντα τουλάχιστον ημέρες μετά την εξαφάνιση όλων των ζώων της εκμετάλλευσης που αναφέρονται στο άρθρο 5 και την εκτέλεση σ' αυτήν των προκαταρκτικών εργασιών καθαρισμού και απολύμανσης σύμφωνα με το άρθρο 10.  Άρθρο 10  Τα κράτη μέλη μεριμνούν ώστε:  - τα απολυμαντικά που χρησιμοποιούνται καθώς και η πυκνότητά τους να έχουν εγκριθεί επίσημα από την αρμόδια αρχή,  - οι εργασίες καθαρισμού και απολύμανσης να πραγματοποιούνται υπό επίσημο έλεγχο σύμφωνα με τις οδηγίες του επίσημου κτηνίατρου.  Άρθρο 11  1. Τα κράτη μέλη μεριμνούν ώστε:  - οι εργαστηριακές d C AEσεις για την ανεύρεση της παρουσίας αφθώδους πυρετού να πραγματοποιούνται από ένα εθνικό εργαστήριο που αναφέρεται στο παράρτημα, το οποίο μπορεί να τροποποιηθεί ή συμπληρωθεί σύμφωνα με τη διαδικασία του άρθρου 17. Οι εργαστηριακές αυτές εξετάσεις πρέπει να προσδιορίζουν με ακρίβεια, εφόσον είναι απαραίτητο και ιδίως όταν πρωτοεμφανίζεται η ασθένεια, τον τύπο, την υποδιαίρεση του τύπου και, ενδεχομένως, την παραλλαγή του εν λόγω ιού που μπορούν να επιβεβαιώνονται, αν είναι απαραίτητο, από ένα εργαστήριο αναφοράς που ορίζεται από την Κοινότητα,  - ο συντονισμός των προδιαγραφών και των διαγνωστικών μεθόδων σε κάθε κράτος μέλος να εξασφαλίζεται από ένα από τα εθνικά εργαστήρια που αναφέρονται στο παράρτημα Ι,  - ο σύνδεσμος μεταξύ των εθνικών εργαστηρίων που αναφέρονται στην πρώτη περίπτωση να εξασφαλίζεται με ένα εργαστήριο αναφοράς που ορίζεται από την Κοινότητα.  2. Το Συμβούλιο, αποφασίζοντας με ειδική πλειοψηφία μετά από πρόταση της Επιτροπής, ορίζει, πριν από την 1η Ιανουαρίου 1987, το εργαστήριο αναφοράς που αναφέρεται στην παράγραφο 1 και αποφασίζει τις αρμοδιότητές του καθώς και τις λεπτομέρειες εφαρμογής της παραγράφου 1 δεύτερη περίπτωση. Άρθρο 12  Τα κράτη μέλη μεριμνούν ώστε:  - τα ζώα των ευπαθών ειδών, που μεταφέρονται έξω από την εκμετάλλευση στην οποία βρίσκονται, να αναγνωρίζονται κατά τρόπο που να προσδιορίζεται γρήγορα η εκμετάλλευση καταγωγής ή προέλευσής τους και η μετακίνηση των ζώων. Πάντως, για ορισμένες κατηγορίες ζώων και με την επιφύλαξη του άρθρου 13 της οδηγίας 80/217/ΕΟΚ του Συμβουλίου της 22ας Ιανουαρίου 1980 περί θεσπίσεως κοινοτικών μέτρων για την καταπολέμηση της κλασικής πανώλης των χοίρων (1), όπως τροποποιήθηκε τελευταία από την οδηγία 84/645/ΕΟΚ (2), η αρμόδια αρχή μπορεί, υπό ορισμένες προϋποθέσεις ανάλογα με την υγειονομική κατάσταση που επικρατεί, να επιτρέψει άλλα μέσα για τον ταχύ προσδιορισμό της εκμετάλλευσης καταγωγής ή προέλευσης και της μετακίνησης των ζώων. Οι λεπτομέρειες για την αναγνώριση των ζώων ή για τον προσδιορισμό της εκμετάλλευσης καταγωγής ή προέλευσης καθορίζονται από την αρμόδια αρχή,  - ο ιδιοκτήτης ή κάτοχος ζώων να υποχρεούται να παρέχει στην αρμόδια αρχή, εφόσον του το ζητήσει, τις πληροφορίες σχετικά με την είσοδο ζώων στην εκμετάλλευσή του και την έξοδο ζώων από αυτήν,  - κάθε άτομο που ασχολείται με τη μεταφορά ή το εμπόριο των ζώων των ευπαθών ειδών να είναι σε θέση να παρέχει στην αρμόδια αρχή τις πληροφορίες σχετικά με τις κινήσεις των ζώων που έχει μεταφέρει ή διαθέσει στο εμπόριο και να προσκομίζει κάθε στοιχείο που αφορά αυτές τις πληροφορίες.  Άρθρο 13  1. Κατά τη διαπίστωση του αφθώδους πυρετού σε μία εκμετάλλευση, τα μέτρα για την καταπολέμηση της ασθένειας μπορούν να συμπληρώνονται με εμβολιασμό των ζώων των ευπαθών ειδών των εκμεταλλεύσεων που απειλούνται από μόλυνση σε γεωγραφική ζώνη την οποία οροθετεί η αρμόδια αρχή.  2. Στην περίπτωση που προβλέπεται στην παράγραφο 1, τα κράτη μέλη μεριμνούν ώστε:  α) με την επιφύλαξη της παρέκκλισης που προβλέπεται στο άρθρο 5 σημείο 2 στοιχείο β) i) δεύτερη περίπτωση και των τυχόν εθνικών διατάξεων που προβλέπουν τον προφυλακτικό εμβολιασμό κατά του αφθώδους πυρετού για το σύνολο ή μέρος των ζώων των ευπαθών ειδών σε ένα τμήμα ή στο σύνολο της επικράτειας, ο εμβολιασμός ή επανεμβολιασμός των ζώων των ευπαθών ειδών να απαγορεύεται στις εκμεταλλεύσεις που αναφέρονται στο άρθρο 4·  β) να απαγορεύεται η ανοσοποίηση με ορό·  γ) ο τύπος του εμβολίου που χρησιμοποιείται κατά του αφθώδους πυρετού και ο τρόπος χρήσης του να είναι σύμφωνοι με τις γενικές συστάσεις που αποφασίζονται με τη διαδικασία του άρθρου 16·  δ) το χρησιμοποιούμενο εμβόλιο να υπόκειται σε άδεια της αρμόδιας αρχής βάσει ελέγχων των εθνικών εργαστηρίων, η δραστηριότητα των οποίων συντονίζεται από το ινστιτούτο που ορίζεται σύμφωνα με το άρθρο 14 παράγραφος 3·  ε) κάθε εμβόλιο που εισάγεται από τρίτη χώρα να ανταποκρίνεται στις προδιαγραφές που προβλέπονται στο στοιχείο γ) και να ελέγχεται υπό τους όρους που αναφέρονται στο στοιχείο δ).  Το Συμβούλιο θεσπίζει, με ειδική πλειοψηφία μετά από πρόταση της Επιτροπής, τις λεπτομέρειες σχετικά με το συντονισμό των προδιαγραφών και τον έλεγχο των εμβολίων στο έδαφος της Κοινότητας.  3. Σε περίπτωση που εμφανίζονται τύποι, υποδιαιρέσεις τύπων ή παραλλαγές του αφθώδους ιού, κατά των οποίων τα χρησιμοποιούμενα εμβόλια δεν παρέχουν προστασία ή εξασφαλίζουν ανεπαρκή προστασία, το συγκεκριμένο κράτος μέλος ενημερώνει αμέσως την Επιτροπή και τα άλλα κράτη μέλη αναφέροντας τα επείγοντα μέτρα που θεωρεί αναγκαία για την προσαρμογή των χημικών τύπων των εμβολίων και τη χρησιμοποίηση αυτών των τελευταίων.  4. Εάν, από τα εθνικά μέτρα που αναφέρονται ανωτέρω, αποδειχθεί αναγκαία η θέσπιση κοινοτικών μέτρων, αυτά αποφασίζονται σύμφωνα με τη διαδικασία που προβλέπεται στο άρθρο 16.  Άρθρο 14  1. Τα κράτη μέλη που επιτρέπουν τον εμβολιασμό κατά του αφθώδους πυρετού καταρτίζουν ένα πολυετές πρόγραμμα εμβολιασμού το οποίο υποβάλλουν στην Επιτροπή και στα άλλα κράτη μέλη στα πλαίσια της Μόνιμης Κτηνιατρικής Επιτροπής.  Το πρόγραμμα αυτό πρέπει να προσδιορίζει με ακρίβεια:  i) - τη συχνότητα του εμβολιασμού,  - τους όρους και τις λεπτομέρειες παραγωγής και ελέγχου των εμβολίων που πρέπει να χρησιμοποιούνται στις διάφορες πιθανές περιπτώσεις αφθώδους πυρετού,  - το δείκτη «standard» προστασίας,  - τους ελέγχους της διασταυρούμενης ανοσίας με τις παραλλαγές του ιού,  - τον καθορισμό των ειδών και των κατηγοριών ζώων που θα υποβληθούν στον πργραμματισμένο εμβολιασμό,  - τις λεπτομέρειες ελέγχου της διανομής, συντήρησης, αποθήκευσης και χρήσης του εμβολίου·  ii) - τους τύπους των ιών που θα χρησιμοποιηθούν,  - τα χαρακτηριστικά και τη σύνθεση κάθε χρησιμοποιούμενου εμβολίου.  2. Ο συντονισμός των μέτρων, που θεσπίζουν τα κράτη μέλη στα πλαίσια των εθνικών τους προγραμμάτων εμβολιασμού κατά του αφθώδους πυρετού και τα οποία προβλέπονται στην παράγραφο 1 σημείο i), αποφασίζεται σύμφωνα με τη διαδικασία που προβλέπεται στο άρθρο 16, προκειμένου να εξασφαλιστεί η αποτελεσματικότητά τους.  3. Πριν από την 1η Ιανουαρίου 1987, το Συμβούλιο ορίζει, με ειδική πλειοψηφία μετά από πρόταση της Επιτροπής, το ειδικευμένο ινστιτούτο το οποίο αναφέρεται στο άρθρο 13 και αποφασίζει για τις αρμοδιότητές του καθώς και γι' αυτές του ινστιτούτου στο οποίο ανατίθενται οι έλεγχοι των εμβολίων και της διασταυρούμενης ανοσίας.  4. Πριν από την 1η Ιανουαρίου 1989, η Επιτροπή υποβάλλει στο Συμβούλιο έκθεση και, ενδεχομένως, προτάσεις σχετικά με τους κανόνες παραγωγής και διανομής των εμβολίων κατά του αφθώδους πυρετού στην Κοινότητα, καθώς και προτάσεις για τη δημιουργία κοινοτικού αποθέματος εμβολίων κατά του αφθώδους πυρετού.  Άρθρο 15  Σε περίπτωση ανησυχητικής εξέλιξης του αφθώδους πυρετού στο έδαφος κράτους μέλους, όταν, παρά τα μέτρα που έχουν τεθεί σε ισχύ ιδίως κατ' εφαρμογή του άρθρου 13, η επιζωοτία παίρνει μεγάλες διαστάσεις και εξαπλώνεται πέρα από τα όρια της εδαφικής ζώνης όπως έχει πραγματοποιηθεί ο εμβολιασμός, ένα κράτος μέλος που δεν εφαρμόζει τον προφυλακτικό εμβολιασμό στο σύνολο ή σε τμήμα του εδάφους του, μπορεί να καταφύγει στον εμβολιασμό αυτό στο σύνολο ή σε τμήμα του εδάφους του και να εφαρμόσει τα μέτρα που προβλέπονται στο άρθρο 5 σημείο 2) στοιχείο β). Όταν κάνει χρήση αυτής της δυνατότητας ενημερώνει την Επιτροπή και τα άλλα κράτη μέλη.  Άρθρο 16  1. Στις περιπτώσεις που γίνεται αναφορά στη διαδικασία που ορίζεται στο παρόν άρθρο, η Μόνιμη Κτηνιατρική Επιτροπή, η οποία έχει συσταθεί με την απόφαση 68/361/ΕΟΚ (1) και η οποία καλείται στο εξής «επιτροπή», συγκαλείται αμελλητί από τον πρόεδρό της, είτε με δική του πρωτοβουλία είτε μετά από αίτηση κράτους μέλους.  2. Στα πλαίσια της επιτροπής οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.  3. Ο αντιπρόσωπος της Επιτροπής υποβάλλει σχέδιο των μέτρων που πρέπει να ληφθούν. Η επιτροπή διατυπώνει τη γνώμη της επί των μέτρων αυτών εντός προθεσμίας δύο ημερών. Αποφαίνεται με πλειοψηφία πενήντα τεσσάρων ψήφων.  4. Η Επιτροπή θεσπίζει τα μέτρα και τα θέτει αμέσως σε εφαρμογή εφόσον είναι σύμφωνα με τη γνώμη της επιτροπής. Αν τα μέτρα αυτά δεν είναι σύμφωνα με τη γνώμη της επιτροπής ή, ελλείψει γνώμης, η Επιτροπή υποβάλλει αμέσως στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο θεσπίζει τα μέτρα με ειδική πλειοψηφία.  Αν, μετά παρέλευση δεκαπέντε ημερών από την ημερομηνία υποβολής της πρότασης στο Συμβούλιο, το Συμβούλιο δεν έχει θεσπίσει μέτρα, η Επιτροπή θεσπίζει τα προτεινόμενα μέτρα και τα θέτει αμέσως σε εφαρμογή, εκτός αν το Συμβούλιο έχει καταψηφίσει τα εν λόγω μέτρα με απλή πλειοψηφία.  Άρθρο 17  1. Στις περιπτώσεις που γίνεται αναφορά στη διαδικασία που ορίζεται στο παρόν άρθρο, η επιτροπή συγκαλείται αμελλητί από τον πρόεδρό της, είτε με δική του πρωτοβουλία είτε μετά από αίτηση κράτους μέλυος.  2. Στα πλαίσια της επιτροπής οι ψήφοι των κρατών μελών σταθμίζονται σύμφωνα με το άρθρο 148 παράγραφος 2 της συνθήκης. Ο πρόεδρος δεν λαμβάνει μέρος στην ψηφοφορία.  3. Ο αντιπρόσωπος της Επιτροπής υποβάλλει σχέδιο των μέτρων που πρέπει να ληφθούν. Η επιτροπή διατυπώνει τη γνώμη της επί των μέτρων εντός προθεσμίας που μπορεί να ορίσει ο πρόεδρος σε συνάρτηση με τον επείγοντα χαρακτήρα των προς εξέταση θεμάτων. Αποφαίνεται με πλειοψηφία πενήντα τεσσάρων ψήφων.  4. Η Επιτροπή θεσπίζει τα μέτρα και τα θέτει αμέσως σε εφαρμογή εφόσον είναι σύμφωνα με τη γνώμη της επιτροπής. Αν δεν είναι σύμφωνα με τη γνώμη της επιτροπής ή, ελλείψει γνώμης, η Επιτροπή υποβάλλει αμελλητί στο Συμβούλιο πρόταση σχετικά με τα μέτρα που πρέπει να ληφθούν. Το Συμβούλιο θεσπίζει τα μέτρα με ειδική πλειοψηφία.  Αν, μετά από παρέλευση τριών μηνών από την ημερομηνία υποβολής της πρότασης στο Συμβούλιο, το Συμβούλιο δεν έχει θεσπίσει μέτρα, η Επιτροπή θεσπίζει τα προτεινόμενα μέτρα και τα θέτει αμέσως σε εφαρμογή, εκτός αν το Συμβούλιο έχει καταψηφίσει τα εν λόγω μέτρα με απλή πλειοψηφία.  Άρθρο 18  Πριν από την 1η Ιανουαρίου 1990 το Συμβούλιο θα επανεξετάσει, με βάση έκθεση της Επιτροπής σχετικά με την αποκτηθείσα εμπειρία κατά την καταπολέμηση του αφθώδους πυρετού η οποία θα συνοδεύεται ενδεχομένως από προτάσεις, την κατάσταση, προκειμένου να συνεχιστεί η εναρμόνιση στον εν λόγω τομέα.  Άρθρο 19  Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις, προκειμένου να συμμορφωθούν προς την παρούσα οδηγία το αργότερο την 1η Ιανουαρίου 1987.  Άρθρο 20  Η παρούσα οδηγία απευθύνεται στα κράτη μέλη.  Βρυξέλλες, 18 Νοεμβρίου 1985.  Για το Συμβούλιο  Ο Πρόεδρος  M. FISCHBACH  (1) ΕΕ αριθ. C 248 της 22. 9. 1982, σ. 3.  (2) ΕΕ αριθ. C 242 της 12. 9. 1983, σ. 128.  (3) ΕΕ αριθ. C 77 της 21. 3. 1983, σ. 5.  (1) ΕΕ αριθ. 121 της 29. 7. 1964, σ. 1977/64.  (2) ΕΕ αριθ. L 378 της 31. 12. 1982, σ. 58.  (1) ΕΕ αριθ. L 47 της 21. 2. 1980, σ. 11.  (2) ΕΕ αριθ. L 339 της 27. 12. 1984, σ. 33.  (1) ΕΕ αριθ. L 255 της 18. 10. 1968, σ. 23.  ΠΑΡΑΡΤΗΜΑ  ΕΘΝΙΚΑ ΕΡΓΑΣΤΗΡΙΑ ΓΙΑ ΤΟΝ ΑΦΘΩΔΗ ΠΥΡΕΤΟ  1.2 // ΒΕΛΓΙΟ ΚΑΙ ΛΟΥΞΕΜΒΟΥΡΓΟ:   // Institut national de recherches veterinaires, Groeselenberg 99, 1180 Bruxelles.   // ΔΑΝΙΑ:   // Statens veterinaere Institut for Virusforskning, Lindholm.   // ΙΤΑΛΙΑ:   // Istituto zooprofilattico sperimentale della Lombardia e dell'Emilia Romagna, Brescia Istituto superiore della Sanita, Roma.   // ΗΝΩΜΕΝΟ ΒΑΣΙΛΕΙΟ ΚΑΙ  ΙΡΛΑΝΔΙΑ:   // Animal Virus Research Institute, Pirbright, Woking, Surrey.   // ΓΑΛΛΙΑ:   // Laboratoire national de pathologie bovine, Lyon.   // ΕΛΛΑΔΑ:   // Ινστιτούτο Αφθώδους Πυρετού, Αγία Παρασκευή Αττικής.   // ΓΕΡΜΑΝΙΑ:   // Bundesforschungsanstalt fuer Viruskrankheiten der Tiere, Tuebingen.   // ΚΑΤΩ ΧΩΡΕΣ:   // Centraal Diergeneeskundig Instituut, Lelystad.   // ΙΣΠΑΝΙΑ:   // Laboratorio Central de Sanidad Animal, Madrid.   // ΠΟΡΤΟΓΑΛΙΑ:   // Laboratorio Nacional de Investigacao Veterinaria, Lisboa.


Avis juridique important

|

31982L0885

Οδηγία 82/885/EOK του Συμβουλίου της 10ης Δεκεμβρίου 1982 για την τροποποίηση της οδηγίας 78/170/EOK σχετικά με τη λειτουργία των μονάδων παραγωγής θερμότητας για τη θέρμανση χώρων και την παραγωγή ζεστού νερού σε υπάρχοντα και νέα μη βιομηχανικά κτίρια, καθώς και για τη μόνωση του δικτύου διανομής θερμότητας και ζεστού νερού οικιακής χρήσης στα νέα μη βιομηχανικά κτίρια

Επίσημη Εφημερίδα αριθ. L 378 της 31/12/1982 σ. 0019 - 0023 Ισπανική ειδική έκδοση: Κεφάλαιο 12 τόμος 4 σ. 0088  Πορτογαλική ειδική έκδοση : Κεφάλαιο 12 τόμος 4 σ. 0088  Φινλανδική ειδική έκδοση: Κεφάλαιο 12 τόμος 2 σ. 0060  Σουηδική ειδική έκδοση: Κεφάλαιο 12 τόμος 2 σ. 0060

ΟΔΗΓΙΑ ΤΟΥ ΣΥΜΒΟΥΛΙΟΥ της 10ης Δεκεμβρίου 1982 για την τροποποίηση της οδηγίας 78/170/ΕΟΚ σχετικά με τη λειτουργία των μονάδων παραγωγής θερμότητας για τη θέρμανση χώρων και την παραγωγή ζεστού νερού σε υπάρχοντα και νέα μη βιομηχανικά κτίρια,  καθώς και για τη μόνωση του δικτύου διανομής θερμότητας και ζεστού νερού οικιακής χρήσεως στα νέα μη βιομηχανικά κτίριαΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 103,  την πρόταση της Επιτροπής,  τη γνώμη του Ευρωπαϊκού Κοινοβουλίου(1),  τη γνώμη της Οικονομικής και Κοινωνικής Επιτροπής(2),  Εκτιμώντας:  ότι η οδηγία του Συμβουλίου 78/170/ΕΟΚ(3) προβλέπει ότι τα Κράτη μέλη έχουν την υποχρέωση να λάβουν όλα τα αναγκαία μέτρα ώστε κάθε νέα μονάδα παραγωγής θερμότητας, που χρησιμοποιείται για τη θέρμανση χώρων ή την παραγωγή ζεστού νερού οικιακής χρήσεως  σε υπάρχοντα και νέα μη βιομηχανικά κτίρια, να επιτυγχάνει ορισμένους ελάχιστους συντελεστές απόδοσης- ότι, η παραπάνω οδηγία προβλέπει ότι, η συμμόρφωση προς τους συντελεστές αυτούς πρέπει να εξασφαλίζεται με έλεγχο της μονάδας στο στάδιο της κατασκευής ή κατά τη στιγμή της εγκατάστασής της- ότι, προβλέπεται επίσης ότι, για τις μονάδες παραγωγής θερμότητας που υποβάλλονται σε έλεγχο κατά τη στιγμή της εγκατάστασής τους, οι απώλειες ενέργειας δεν πρέπει να υπερβαίνουν τα ποσοστά που καθορίζονται από τα Κράτη μέλη- ότι, παρ' όλα αυτά, προβλέπεται ότι για τις συσκευές που δεν είναι δυνατόν να υποβληθούν σε έλεγχο στο στάδιο της κατασκευής, θα πρέπει, ύστερα από την ολοκλήρωση κατάλληλων τεχνικών μελετών, να υποβληθεί μεταγενέστερη πρόταση- ότι, επειδή ήδη πραγματοποιήθηκαν οι μελέτες αυτές, πρέπει να εκδοθούν κατάλληλες διατάξεις για τις παραπάνω μονάδες- ότι, οι μελέτες αυτές οδηγούν στην πρόβλεψη της δυνατότητας καθορισμού μιας κάποιας προθεσμίας ανάμεσα στη χρονική στιγμή της εγκατάστασης μιας μονάδας παραγωγής θερμότητας που δεν ήταν δυνατό να υποβληθεί σε έλεγχο στο στάδιο της κατασκευής, και τη  χρονική στιγμή του ελέγχου που πρέπει να διενεργηθεί στο χώρο εγκατάστασή της- ότι, επιπλέον, οι μελέτες αυτές επέτρεψαν την κατάρτιση ενός πρακτικού κώδικα που υποδεικνύει τη διαδικασία που πρέπει να ακολουθείται για να γίνεται η επιτόπου αξιολόγηση της λειτουργίας μιας μονάδας παραγωγής θερμότητας που τροφοδοτείται με υγρά ή  αέρια καύσιμα και υποβάλλεται σε έλεγχο στο χώρο τοποθέτησής της- ότι, κατά συνέπεια, ο έλεγχος των εν λόγω μονάδων πρέπει να διεξάγεται με τον παραπάνω κώδικα που αποτελεί μια ελάχιστη κοινή βάση στο σύνολο της Κοινότητας- ότι οι διατάξεις του κώδικα δεν ισχύουν για τις μονάδες παραγωγής θερμότητας που τροφοδοτούνται  με στερεά καύσιμα- ότι θα πρέπει να είναι δυνατό να εξακριβώνεται εύκολα αν τηρούνται οι διατάξεις σχετικά με τον έλεγχο στο χώρο εγκατάστασης, με την επικόλληση ενδεικτικής πινακίδας ανάλογης με την πινακίδα που προβλέπεται για τις μονάδες παραγωγής θερμότητας που  υποβάλλονται σε έλεγχο κατά το στάδιο της κατασκευής- ότι η πινακίδα αυτή θα είναι δυνατό να αντικαθίσταται από την έκθεση ελέγχου- ότι, σε περίπτωση μη τήρησης των συντελεστών απόδοσης ή απωλειών ενέργειας, η έκθεση αυτή θα αποστέλλεται προς την  αρμόδια διοικητική αρχή- ότι τα μέτρα που θα ληφθούν για την εφαρμογή της παρούσας οδηγίας θα πρέπει να ενσωματώνουν τα μέτρα που έχουν ληφθεί ως προς το θέμα της προσέγγισης των νομοθεσιών των Κρατών μελών στους τομείς που θίγει η οδηγία, και ότι θα πρέπει να επιδιώκουν τη  διευκόλυνση των εργασιών εναρμόνισης ή τυποποίησης που έχουν ήδη αναληφθεί ή θα αναληφθούν στους τομείς αυτούς, σε κοινοτικό ή διεθνές επίπεδο- ότι, πρέπει, επομένως, να τροποποιηθεί κατ' ακολουθίαν η οδηγία αριθ. 78/170/ΕΟΚ,  ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:   Άρθρο 1  Η οδηγία αριθ. 78/170/ΕΟΚ τροποποιείται ως εξής:  1. Στο άρθρο 1 παράγραφος 1 πρώτο εδάφιο, μετά τις λέξεις "ελάχιστες απαιτήσεις λειτουργίας" προστίθενται οι λέξεις "που δικαιολογούνται από οικονομική άποψη".  2. Στο άρθρο 1 παράγραφος 1, το τέταρτο εδάφιο αντικαθίσταται από το εξής κείμενο:  "Εξαιρούνται οι μονάδες παραγωγής θερμότητας που λειτουργούν με ηλεκτρική αντίσταση, οι αντλίες θερμότητας και οι συνδέσεις με κεντρικό δίκτυο θέρμανσης".  3. Το τελευταίο εδάφιο του άρθρου 1 παράγραφος 1 διαγράφεται.  4. Στο άρθρο 1 παρεμβάλλονται οι εξής παράγραφοι:  "3α. Για τις μονάδες παραγωγής θερμότητας που υποβάλλονται σε έλεγχο κατά τη στιγμή της εγκατάστασής τους και δεν πληρούν τις ελάχιστες απαιτήσεις απόδοσης, λαμβάνεται απόφαση από την αρμόδια διοικητική αρχή που μπορεί να διατάξει ως και τη διακοπή της  λειτουργίας των μονάδων- η τήρηση των απαιτήσεων αυτών πιστοποιείται με ενδεικτική πινακίδα στην οποία αναγράφονται τουλάχιστον οι ενδείξεις που αναφέρονται στην παράγραφο 3, εκτός από την τελευταία περίπτωση, τη σχετική με την κατανάλωση που  αντιστοιχεί στη θερμική ισχύ της μονάδας παραγωγής θερμότητας.  Η ένδειξη της μέγιστης θερμοκρασίας του θερμαντικού υγρού που προβλέπεται στην πέμπτη περίπτωση είναι δυνατόν να παραλειφθεί, εάν η θερμοκρασία προσδιορίζεται σε άλλο έγγραφο.  Ο οργανισμός ελέγχου υποχρεούται να παραδώσει στο χρήστη έκθεση ελέγχου σε τύπο που προβλέπεται από το Κράτος μέλος. Η έκθεση αυτή πρέπει να περιέχει ιδιαίτερα τις ενδείξεις που αναγράφονται υποχρεωτικά στην ενδεικτική πινακίδα του πρώτου εδάφιου και  μπορεί να την αντικαταστήσει.  Όταν η έκθεση ελέγχου διαπιστώσει ότι η μονάδα παραγωγής θερμότητας δεν ικανοποιεί τις ελάχιστες απαιτήσεις απόδοσης, ο οργανισμός ελέγχου απευθύνει ένα αντίγραφο της έκθεσης αυτής στην αρμόδια διοικητική αρχή. Για κάθε μονάδα παραγωγής θερμότητας που  προέρχεται από άλλο Κράτος μέλος, η αρμόδια διοικητική αρχή του τόπου διεξαγωγής του ελέγχου διαβιβάζει, με τη συγκατάθεση του ιδιοκτήτη, προς τον προμηθευτή, εφόσον αυτός το ζητήσει, αντίγραφο της έκθεσης ελέγχου.  3β. Ο έλεγχος των μονάδων παραγωγής θερμότητας κατά τη στιγμή της εγκατάστασής τους διενεργείται σύμφωνα με τις διατάξεις του πρακτικού κώδικα που προσαρτάται στην παρούσα οδηγία. Οι διατάξεις αυτές αποτελούν την ελάχιστη κοινή βάση της διαδικασίας  ελέγχου στο σύνολο της Κοινότητας. Μπορούν να συμπληρώνονται, όχι όμως να καταργούνται ή να ανατρέπονται, από διατάξεις θεσπιζόμενες από τα Κράτη μέλη. Δεν εφαρμόζονται ούτε για τις μονάδες παραγωγής θερμότητας που τροφοδοτούνται με στερεά καύσιμα, ούτε  για τους λέβητες που λειτουργούν με συμπύκνωση.".  5. Στο άρθρο 1, η παράγραφος 4 αντικαθίσταται από το εξής κείμενο:  "4. Για τις μονάδες παραγωγής θερμότητας που υποβάλλονται σε έλεγχο κατά τη στιγμή της εγκατάστασής τους, τα Κράτη μέλη έχουν το δικαίωμα να καθορίζουν, αντί των ελάχιστων συντελεστών απόδοσης, ανώτατα ποσοστά απωλειών ενέργειας, σύμφωνα με το σημείο  3.1. του πρακτικού κώδικα.  Στην περίπτωση αυτή εφαρμόζονται οι παράγραφοι 3α και 3β."  Άρθρο 2  Η οδηγία 78/170/ΕΟΚ συμπληρώνεται με το παράρτημα της παρούσας οδηγίας.   Άρθρο 3  Τα Κράτη μέλη λαμβάνουν τα μέτρα που αφορούν τον έλεγχο των μονάδων παραγωγής θερμότητας κατά τη στιγμή της εγκατάστασής τους το αργότερο δεκαοκτώ μήνες μετά την κοινοποίηση της οδηγίας αυτής.   Άρθρο 4  Η παρούσα οδηγία απευθύνεται στα Κράτη μέλη.  Έγινε στις Βρυξέλλες, στις 10 Δεκεμβρίου 1982.  Για το Συμβούλιο Ο Πρόεδρος G. FENGER MOLLER  (1) ΕΕ αριθ. C 175 της 14. 7. 1980, σ. 12.  (2) ΕΕ αριθ. C 300 της 18. 11. 1980. σ. 6.  (3) EΕ αριθ. L 52 της 23. 2. 1978, σ. 32.      ΠΑΡΑΡΤΗΜΑ   ΠΡΑΚΤΙΚΟΣ ΚΩΔΙΚΑΣ ΓΙΑ ΤΟΝ ΕΛΕΓΧΟ ΤΗΣ ΑΠΟΔΟΣΗΣ ΚΑΤΑ ΤΗ ΣΤΙΓΜΗ ΤΗΣ ΕΓΚΑΤΑΣΤΑΣΗΣ ΜΟΝΑΔΑΣ ΠΑΡΑΓΩΓΗΣ ΘΕΡΜΟΤΗΤΑΣ ΤΡΟΦΟΔΟΤΟΥΜΕΝΗΣ ΜΕ ΥΓΡΑ Η ΑΕΡΙΑ ΚΑΥΣΙΜΑ ΚΑΙ ΧΡΗΣΙΜΟΠΟΙΟΥΜΕΝΗΣ ΣΕ ΜΗ ΒΙΟΜΗΧΑΝΙΚΟ ΚΤΙΡΙΟ ΓΙΑ ΤΗ ΘΕΡΜΑΝΣΗ ΤΩΝ ΧΩΡΩΝ Η/ΚΑΙ ΤΗΝ ΠΑΡΑΓΩΓΗ ΖΕΣΤΟΥ ΝΕΡΟΥ  ΟΙΚΙΑΚΗΣ ΧΡΗΣΗΣ  ΜΕΘΟΔΟΣ ΔΟΚΙΜΗΣ ΚΑΙ ΜΕΤΡΗΣΗ ΤΗΝ ΑΠΩΛΕΙΩΝ 1. ΓΕΝΙΚΕΣ ΔΙΑΤΑΞΕΙΣ 1.1. Όταν η μονάδα παραγωγής θερμότητας μπορεί να χρησιμοποιεί διάφορους τύπους καυσίμων (υγρών ή αερίων), η δοκιμή διεξάγεται με ένα καύσιμο κάθε τύπου, σύμφωνο με τις προδιαγραφές του κατασκευαστή και διαθέσιμο την ώρα της δοκιμής.  1.2. Ο σωλήνας εξαγωγής των καυσαερίων θα περιλαμβάνει άνοιγμα που να επιτρέπει την εισαγωγή μετρητικών βολίδων και τη λήψη δειγμάτων των καυσαερίων.  1.3. Η ακρίβεια της κάθε μέτρησης πρέπει να είναι τέτοια ώστε να επιτρέπει τον υπολογισμό του τελικού εξαγομένου με την ακρίβεια που έχουν καθορίσει τα Κράτη μέλη.  1.4. Η δοκιμή θα διεξάγεται μέσα σε εύλογη προθεσμία και κατά προτίμηση με την ονομαστική στάθμη παροχής θερμότητας της μονάδας. Αν αυτό είναι αδύνατο, θα χρησιμοποιείται η πλησιέστερη δυνατή στάθμη παροχής θερμότητας. Αν η μονάδα προβλέπεται να μπορεί  να λειτουργεί σε δύο ή περισσότερους ρυθμούς παροχής θερμότητας, θα μπορεί να εκτελείται και δοκιμή στο μειωμένο ρυθμό παροχής θερμότητας, έπειτα από αίτηση των Κρατών μελών. Οι χρησιμοποιούμενοι ρυθμοί παροχής θερμότητας θα υπολογίζονται σύμφωνα με  δοκιμασμένες μεθόδους.  1.5. Η απόδοση, είτε με την άμεση είτε με την έμμεση μέθοδο, θα εκφράζεται σε ποσοστό, με βάση την κατώτερη ή την ανώτερη θερμαντική δύναμη του καύσιμου που παρέχεται στον καυστήρα με ρυθμό που υπολογίζεται όπως αναφέρεται στο προηγούμενο εδάφιο 1.4.  2. ΣΥΝΘΗΚΕΣ ΔΟΚΙΜΗΣ 2.1. Προετοιμασία της μονάδας 2.1.1. Αποτελεί ευθύνη του χρήστη, βοηθούμενου ενδεχομένως από τον κατασκευαστή ή και από αυτόν που εγκαθιστά τη μονάδα, να την καθαρίσει, να τη ρυθμίσει και να την ετοιμάσει όπως το κρίνει αναγκαίο πριν από τη δοκιμή. Οι αρμόδιες διοικητικές αρχές  μπορούν να καταστήσουν υποχρεωτικό αυτό τον καθαρισμό.  2.1.2. Θα ελέγχεται η στεγανότητα της μονάδας και της σύνδεσής της με την καπνοδόχο.  2.2. Χαρακτηριστικά στοιχεία της μονάδας 22.2.1. Πριν από τη δοκιμή, ο οργανισμός ελέγχου, ονομαζόμενος κατωτέρω "οργανισμός", καταγράφει όλα τα αναγκαία στοιχεία για την αναγνώριση της μονάδας και, πάντως τουλάχιστον τα χαρακτηριστικά ή τα στοιχεία που αναγράφονται π.χ. στην ενδεικτική  πινακίδα ή στις οδηγίες εγκατάστασης και χρήσης που έχουν δοθεί στο χρήστη και αφορούν τον κατασκευαστή, την κατασκευή, το έτος κατασκευής και τη θερμική ισχύ.  2.2.2. Ο οργανισμός έχει υποχρέωση να ελέγχει ότι πληρούνται οι απαραίτητες προϋποθέσεις, ώστε κατά τη δοκιμή να μη δημιουργείται καμιά περιπλοκή που να μειώνει την αξιοπιστία της. Για το σκοπό αυτό ζητά συγκεκριμένα από το χρήστη να αποδείξει, με  προσκόμιση πιστοποιητικών ή με οποιοδήποτε άλλο αποδεικτικό μέσο, ότι έχουν πράγματι διενεργηθεί οι επιβαλλόμενοι έλεγχοι ασφάλειας του λεβητοστάσιου και του χώρου του. Ο όρος αυτός μπορεί να θεωρηθεί ότι πληρούται στα Κράτη μέλη όπου δεν μπορεί να  εγκατασταθεί και να τεθεί σε λειτουργία μονάδα παραγωγής θερμότητας χωρίς προηγούμενους ελέγχους ασφάλειας. Αν η εθνική νομοθεσία δεν απαιτεί τέτοιους ελέγχους, ο οργανισμός έχει δικαίωμα να απαιτήσει την εύλογη εξασφάλιση ότι θα μπορέσει να διενεργήσει  τον έλεγχο υπό συνθήκες ασφάλειας.  Αν τα Κράτη μέλη δεν ανταποκριθούν στα παραπάνω σημεία, ο οργανισμός μπορεί να αρνηθεί να διενεργήσει τον έλεγχο, συντάσσοντας σχετική έκθεση.  2.3. Προκαταρκτική λειτουργία 2.3.1. Πριν από τη δοκιμή, ο οργανισμός μπορεί να θέσει προκαταρκτικά τη μονάδα σε λειτουργία, με σκοπό να ελέγξει και να ρυθμίσει εκ των προτέρων τη λειτουργία των μετρητικών οργάνων που έχουν τοποθετηθεί για τους σκοπούς του ελέγχου. Αποτελεί ευθύνη  του οργανισμού να βεβαιωθεί ότι όλες οι μετρήσεις γίνονται με την απαιτούμενη ακρίβεια. Ειδικότερα, αν πρόκειται να χρησιμοποιηθούν ορισμένα μετρητικά όργανα που αποτελούν τμήμα του κανονικού εξοπλισμού της εγκατάστασης, ο οργανισμός πρέπει να ελέγξει  ότι ικανοποιούν τις απαιτούμενες προϋποθέσεις ακρίβειας και αξιοπιστίας.  2.3.2. Αποτελεί ευθύνη του χρήστη, με τη βοήθεια του κατασκευαστή ή/και αυτού που εγκατέστησε τη μονάδα, έχοντας εξουσιοδοτηθεί σχετικά από τον ιδιοκτήτη της, να προβαίνουν στις τελευταίες, ενδεχομένως αναγκαίες, ρυθμίσεις της μονάδας και να δίνουν κάθε  συμπληρωματική επεξήγηση των διαφόρων οδηγιών, ούτως ώστε ο έλεγχος να διεξάγεται υπό τις καλύτερες δυνατές συνθήκες.  2.4. Δοκιμή 2.4.1. Μόνος αρμόδιος για τη διεξαγωγή της δοκιμής είναι ο οργανισμός.  2.4.2. Η δοκιμή διεξάγεται υπό συνθήκες κανονικής λειτουργίας, με σταθερή και την παροχή του καυσίμου και την παροχή του αέρα της καύσης.  2.4.3. Ο οργανισμός διεξάγει κατά τη δοκιμή τις υποχρεωτικές μετρήσεις του σημείου 3 και, κατά περίπτωση, τις προαιρετικές μετρήσεις του σημείου 4. Συντάσσει έκθεση σύμφωνα με το σημείο 5.  3. ΠΡΟΣΔΙΟΡΙΣΜΟΣ ΤΩΝ ΑΠΩΛΕΙΩΝ ΛΟΓΩ ΚΑΥΣΑΕΡΙΩΝ 3.1. Μέτρηση των απωλειών που οφείλονται στην αισθητή θερμότητα Όταν η απόδοση υπολογίζεται με την έμμεση μέθοδο, ο οργανισμός έχει εξουσία να μετρά στα καυσαέρια το κατ' όγκον ποσοστό είτε του διοξειδίου του άνθρακα είτε του οξυγόνου.  Χρησιμοποιεί ακολούθως έναν τύπο όπου υπεισέρχονται, εκτός από τη διαφορά της θερμοκρασίας των καυσαερίων και του εισαγομένου αέρα καύσης, και κατάλληλες σταθερές. Ο τύπος και οι σταθερές πρέπει να έχουν δημοσιευτεί από το Κράτος μέλος στη δικαιοδοσία  του οποίου υπάγεται ο οργανισμός, ή να έχουν καθοριστεί με πρότυπο.  Ελλείψει επισήμων κανόνων ή προτύπου, οι απώλειες που οφείλονται στην αισθητή θερμότητα μπορούν να υπολογίζονται με βάση τη σύνθεση και τη θερμαντική ικανότητα του καυσίμου, καθώς και τον όγκο της περίσσειας του αέρα, χρησιμοποιώντας πίνακες ειδικής  θερμότητας των καυσαερίων, όμοιους προς εκείνους που κατάρτισε το Δωδέκατο Παγκόσμιο Συνέδριο του Φωταερίου (έγγρ. IGU/E/17/73).  Οι παραπάνω λεπτομέρειες δεν εφαρμόζονται για τους λέβητες που λειτουργούν με συμπύκνωση.  3.2. Μέτρηση της πυκνότητας των καυσαερίων Ο οργανισμός εκτελεί τη μέτρηση αυτή όταν η μονάδα χρησιμοποιεί υγρό καύσιμο ή υγραέριο ψεκαζόμενο σε υγρή κατάσταση. Η μέτρηση διενεργείται με τη βοήθεια κατάλληλης συσκευής- το εξαγόμενο εκφράζεται ως συμβατικός δείκτης αμαυρώσεως (αριθμός από 0 ως  9).  4. ΑΛΛΟΙ ΕΛΕΓΧΟΙ (ΠΡΟΑΙΡΕΤΙΚΟΙ) 4.1. Ίχνη μονοξειδίου του άνθρακα Ο οργανισμός μπορεί να εξουσιοδοτηθεί να ερευνά μήπως τα καυσαέρια της μονάδας περιέχουν μονοξείδιο του άνθρακα σε ποσοστό ικανό να θέσει υπό αμφισβήτηση τα εξαγόμενα της μέτρησης που εκτελέστηκε σύμφωνα με τις διατάξεις του σημείου 3.1.  4.2. Απώλειες οφειλόμενες στα τοιχώματα Στα Κράτη μέλη όπου δεν υπάρχουν ούτε κανονιστικές διατάξεις ούτε τεχνικοί κανονισμοί ή άλλες σχετικές διατάξεις, ο οργανισμός μπορεί να εξουσιοδοτηθεί να υπολογίζει τις οφειλόμενες στα τοιχώματα απώλειες με βάση τις τιμές που παρέχει ο κατασκευαστής  ή/και τις επιφανειακές θερμοκρασίες που διαπιστώνονται κατά τον έλεγχο.  5. ΕΚΘΕΣΗ ΔΟΚΙΜΗΣ Μετά τη δοκιμή, ο οργανισμός συντάσσει έκθεση κατά τον τύπο που προβλέπει το Κράτος μέλος, η οποία περιλαμβάνει τα κύρια χαρακτηριστικά της μονάδας, τις μετρήσεις που πραγματοποιήθηκαν, τον τύπο που χρησιμοποιήθηκε για τον υπολογισμό των απωλειών, και  την απόδοση της μονάδας παραγωγής θερμότητας.